title: 23. divisioona (talvisota)

text: Divisioona oli siis kenttäarmeijan perustamisen jälkeen ylijääneestä henkilöstöstä perustettu yhtymä, joten määrävahvuuksiin ei puolustusvoimien kalustopulasta johtuen päästy edes siinä määrin kuin varsinaisen kenttäarmeijan osalta.Divisioona perustettiin alun perin 3. täydennysdivisioonan nimisenä, mutta kenttäarmeijaan liittämisen yhteydessä sen nimi muutettiin siis 23. divisioonaksi ja samalla kaikki sen alayksiköt nimettiin myös uudelleen. Divisioonan yksiköiden numeroinnissa esitetään ensin taisteluihin osallistuneiden yksiköiden nimet ja suluissa niiden alkuperäiset (perustamistehtävien mukaiset) nimet :


title: Ardbeg

text: Ardbeg on skotlantilainen viskitislaamo. Se sijaitsee Islayn saaren etelärannikolla lähellä muita Kildaltonin alueen tislaamoita Lagavulinia ja Laphroaigia. Tislaamon tuotteessa on enemmän turpeen makua kuin muissa saman saaren viskeissä – yrityksen oman arvion mukaan kenties enemmän kuin missään muussa viskissä. Ardbeg ostaa turvemaltaansa läheiseltä Port Ellenin mallastamolta.


title: Ardbeg

text: MacDougallin perhe perusti Ardbegin vuonna 1815. Tuotanto jatkui aina vuoteen 1981, jolloin tislaamo suljettiin. Pienimuotoinen toiminta jatkui vuonna 1989. Vuonna 1990 Ardbeg liittyi Allied distillersiin. Ardbegin uusi nousu alkoi vuonna 1997 Glenmorangien ostettua tislaamon.


title: Ardbeg

text: Suomalainen säveltäjä Osmo Tapio Räihälä on säveltänyt Ardbegin viskin innoittamana palkitun sinfonisen runon "Ardbeg—The Ultimate Piece For Orchestra" (2003).


title: Venice (Los Angeles)

text: Venice on kaupunginosa Los Angelesissa, Kaliforniassa, Yhdysvalloissa. Se tunnetaan rannastaan ja "Ocean Front Walk" -kävelykadusta, jonka varrella on paljon esiintyjiä, ennustajia ja kaupustelijoita. Venice oli myös Los Angelesin ensimmäisten runoilijoiden ja taiteilijoiden kotipaikka ja sen postinumero on 90291. Veniceä ympäröi lounaspuolella Tyynimeri, kaakkoisessa Marina Del Rey, idässä Culver City, koillisessa Los Angelesin naapurikunta Mar Vista ja pohjoisessa Santa Monican kaupunki.


title: Venice (Los Angeles)

text: Venice Beach kattaa koko Venicen rannan, rannan suuntaisesti kulkevan kävelykadun ("Ocean Front Walk" tai vain "Boardwalk"), Muscle Beach'in, käsipallokentät, tenniskentät, "Skate Dancing Plazan", lukuisat lentopallokentät, pyöräilykadun sekä bisnes- ja asuinalueet joiden osoitteessa on Ocean Front Walk. Koripallokentät Venicessä ovat kuuluisia katukoriksen suosion ja lukuisten NBA-pelaajien ollessa kotoisin kaupungista.


title: Venice (Los Angeles)

text: Rannan eteläosassa Washington Boulevardin loppuosassa on "Venice Fishing Pier": 400 metrin mittainen betonirakennus, joka avattiin ensimmäisen kerran vuonna 1964, mutta suljettiin vuonna 1983 "El Niño" -myrskyn aiheuttamien vahinkojen takia, jonka jälkeen laituri avattiin 1990-luvun puolessa välissä. 21. joulukuuta 2005 laituri kärsi jälleen suuria vahinkoja, kun pohjoistuulet toivat laiturille tavattoman suuria aaltoja, jonka seurauksena wc:t sisältävä osa laiturista sortui mereen. Laituri pysyi suljettuna 25. toukokuuta 2006 saakka, jolloin se avattiin uudelleen rakennustarkastajien tarkastettua sen kestävyyden.


title: Venice (Los Angeles)

text: Venice Breakwater on arvostettu paikallinen surffipaikka, joka sijaitsee Venice-laiturista ja hengenpelastajien päämajasta pohjoisessa päin ja Santa Monica -laiturilta etelässä päin.


title: Venice (Los Angeles)

text: Venicestä on myös kotoisin crossover-yhtye Suicidal Tendencies, joka sai soittokiellon Los Angelesissa vuoteen 1991 asti, kun yhtyettä epäiltiin jengeihin sekaantumisesta.


title: Steve Bridges

text: Steve Bridges (22. toukokuuta 1963 Dallas, Texas – 3. maaliskuuta 2012 Los Angeles, Kalifornia) oli yhdysvaltalainen koomikko ja imitaattori. Hänet tunnettiin erityisesti George W. Bushin ja Arnold Schwarzeneggerin imitoinneistaan. Hän esiintyi vuonna 2006 Valkoisen talon illallisilla pitäessään puhetta yhtä aikaa presidentti Bushin kanssa.


title: Maggie Vessey

text: Maggie Vessey (s. 23. joulukuuta 1981) on yhdysvaltalainen keskimatkojen juoksija.


title: Maggie Vessey

text: Elokuussa 2009 hän juoksi Monacon GP-kilpailussa 800 metrillä ajan 1.57,84 ja alitti ensimmäistä kertaa urallaan kahden minuutin rajan. Kilpailussa hän alitti Berliinin MM-kilpailuiden A-rajan ja varmisti pääsynsä Yhdysvaltain MM-kisajoukkueeseen. Berliinin MM-kilpailuissa hän karsiutui välierissä. Kaksi vuotta myöhemmin hän oli kuudes Daegun MM-kilpailuissa ajalla 1.58,50.


title: Patrick Forrester

text: Patrick Graham Forrester (s. 31. maaliskuuta 1957 El Paso, Texas) on entinen Yhdysvaltain maavoimien eversti ja NASAn astronautti. Forrester on naimisissa ja hänellä on kaksi lasta.


title: Patrick Forrester

text: Forrester valmistui West Pointista kesäkuussa 1979 ja nimitettiin vänrikiksi Yhdysvaltain maavoimiin. Hän liittyi maavoimien lentokouluun samana vuonna ja toimi myöhemmin lennonopettajana ja taisteluhelikopteripataljoonan operaatioupseerina. Hän valmistui Virginian yliopistosta 1989 M.Sc. tutkinnolla ja toimi koelentoinsinöörinä. Kesäkuussa 1992 Forrester valmistui Yhdysvaltain laivaston koelentokoulusta (Naval Test Pilot School) ja toimi myöhemmin muun muassa koelentäjänä. Forrester on lentänyt yli 4 400 tuntia yli 50 erilaisella lentokoneella. Hän jäi eläkkeelle armeijasta lokakuussa 2005.


title: Patrick Forrester

text: Forrester nimitettiin NASAn Johnsonin avaruuskeskukseen ilmailualan insinööriksi heinäkuussa 1993. NASAssa hän toimi mm. sukkulan avioniikkaohjelmistojen ja näyttöjen (MEDS) sekä ISS:n robotiikan parissa. Hänet valittiin NASAn astronauttikoulutukseen toukokuussa 1996. Kahden vuoden koulutuksen jälkeen hän valmistui tehtäväspesialistiksi. Forrester on osallistunut avaruussukkulalennoille STS-105 (2001), STS-117 (2007) ja STS-128 (2009). Hän on viettänyt 39 päivää avaruudessa ja on neljän avaruuskävelyn veteraani. Avaruuskävelyjen kokonaiskesto on hänellä 25 tuntia ja 22 minuuttia.


title: Elizabeth (New Jersey)

text: Elizabeth on kaupunki New Jerseyn osavaltiossa, Unionin piirikunnassa. Vuonna 2006 siellä oli 126 179 asukasta, mikä teki siitä osavaltion neljänneksi suurimman kaupungin.


title: Elizabeth (New Jersey)

text: Kaupunki on perustettu vuonna 1664, ja se oli New Jerseyn ensimmäinen pääkaupunki. Nykyisin se on Pohjois-Amerikan itärannikon liikenteen tärkeä solmukohta, jonka kautta kulkee monia valtateitä. Newark Libertyn kansainvälinen lentokenttä on sen läheisyydessä. Kaupungissa on myös kaksi rautatieasemaa ja suuri satama sekä itärannikon pohjoisin öljynjalostamo Bayway.


title: Elizabeth (New Jersey)

text: Kaupunki perustettiin 1664, ja siitä tuli New Jerseyn pääkaupunki 1665. Vuonna 1668 siellä alkoi valaanpyynti. Vuonna 1819 tuli ensimmäinen höyrylaiva yli Atlantin. Vuonna 1873 perustettiin Singerin ompelukonetehdas. Vuonna 1906 Elizabethin telakalla valmistui ensimmäinen sukellusvene Yhdysvaltojen laivaston käyttön.


title: Keski-Suomen keskussairaala

text: Keski-Suomen keskussairaala on Keski-Suomen sairaanhoitopiiriin kuuluva keskussairaala Jyväskylässä. Sairaala sijaitsee noin kahden kilometrin päässä keskustasta Kukkumäessä. Sairaalan on suunnitellut arkkitehtitoimisto Cedercreutz-Railo. Rakennus valmistui vuonna 1954, jolloin siellä oli 375 potilaspaikkaa ja runsaat 3000 työntekijää. Sairaala laajennettiin ja peruskorjattiin vuosina 1982–2002. Sairaalan yhteydessä on myös sairaalamuseo.


title: Roomalainen teatteri

text: Roomalainen teatteri oli näkyvä osa maailmanvallan monumentaaliarkkitehtuuria, jossa yhdistyivät kreikkalaisilta saadut vaikutteet ja etruskeilta peritty holvaustekniikka. Julkisivultaan, rakennusperiaatteiltaan ja materiaaliltaan teatteri muistutti paljon taistelunäytöksille pyhitettyä amfiteatteria, mutta pohjakaavaltaan se oli tästä vain puolikas.


title: Roomalainen teatteri

text: Roomalainen teatteri kehittyi kreikkalaisesta esikuvastaan omaksi lajityypikseen. Roomalaiset käyttivät teatterirakennuksissaan alkuperän mukaisia käsitteitä ja osia soveltaen niitä roomalaisen rakennustekniikan ja taiteen vaatimuksiin.


title: Roomalainen teatteri

text: Alun perin roomalaiset teatterit olivat puusta rakennettuja tilapäisrakennuksia. Rooman ensimmäinen pysyvä teatterirakennus oli Pompeiuksen rakennuttama ja hänen mukaansa nimetty teatteri, joka on sittemmin hävinnyt. Marcelluksen teatteri on sen sijaan säilynyt meidän päiviimme.


title: Roomalainen teatteri

text: Roomalainen teatteri rakennettiin kreikkalaisesta poiketen useimmiten tasamaalle käyttäen hyväksi holveja, jotka kannattivat katsomoa ("cavea") ja yleisön poistumisteitä ("vomitorium"). Cavea oli osittain katettu ja sen pohjakaava oli tasapäinen puolikaari, toisin kuin kreikkalainen "theatron" (θέατρον), jonka kehä jatkui pidemmälle.


title: Roomalainen teatteri

text: Kreikkalaisen teatterin "orkestra" (ὀρχήστρα) teki täyden ympyrän, ja se oli varattu tanssijoille ja kuorolle. Roomalaisessa teatterissa "orchestra" oli pienempi ja siitä tuli osa katsomoa, jonne sijoitettiin yläluokan, kuten senaattorien, istuimet. Orchestrassa ei myöskään ollut "thymeleä" (θυμέλη), joka kreikkalaisessa teatterissa oli varattu Dionysoksen alttarille.


title: Roomalainen teatteri

text: Näyttämö ("proscaenium") oli roomalaisen teatterin keskipiste. Se oli korotettu ja katettu, ja sen taustalla katsomoa vastapäätä oli koko teatterin levyinen monitahoinen koristeltu seinä "scaenae frons".


title: Roomalainen teatteri

text: Roomalaiset rakensivat teattereitaan kaikkialle valtakunnan alueelle, ja niitä on säilynyt lukuisia. Parhaimpia esimerkkejä roomalaisesta teatteriarkkitehtuurista on Orangen teatteri. Muita hyvin säilyneitä teattereita on Pompejissa, Aspendoksessa, Douggassa, Taorminassa ja Miletoksessa.


title: This Woman’s Work

text: This Woman’s Work on laulaja-lauluntekijä Kate Bushin kokoelmaboksi, joka julkaistiin vuonna 1990. Boksi sisältää Bushin kuusi ensimmäistä albumia sekä kaksi bonuslevyä nimeltä This Woman’s Work Vol. 1 ja This Woman’s Work, Vol. 2. Bonuslevyt sisältävät alun perin singlejen b-puolina julkaistuja kappaleita, remixejä ja muita harvinaisempia kappaleita. This Woman’s Work julkaistiin uudelleen erilaisessa pakkauksessa vuonna 1998.


title: Mels

text: Mels () on miehen etunimi, jota annettiin lapsille eri puolilla Neuvostoliittoa. Se on kirjainlyhenne kommunismin oppi-isien sukunimistä: Marx, Engels, Lenin ja Stalin.


title: Alessandro Gramigni

text: Alessandro "Alex" Gramigni (s. 29. joulukuuta 1968 Firenze) on italialainen entinen ratamoottoripyöräilijä. Hän voitti 125cc-luokan maailmanmestaruuden vuonna 1992.


title: Alessandro Gramigni

text: Gramigni aloitti 125-kuutioisten MM-sarjassa kaudella 1990. Hän oli heti debyyttikaudellaan kahdesti palkintosijoilla. Ensimmäinen osakilpailuvoitto tuli kaudella 1991. Kausi 1992 oli selvästi Gramignin uran paras, kun hän voitti maailmanmestaruuden ja oli seitsemän kertaa palkintopallilla. Maailmanmestaruuskauden jälkeen Gramigni ei päässyt enää palkintosijoille GP-luokissa tai Superbike-sarjassa.


title: Alessandro Gramigni

text: Kaudeksi 1993 Gramigni siirtyi 250-kuutioisiin. Hän ajoi sarjassa kolme kautta ollen parhaimmillaan kokonaispisteissä vasta 23. 11 MM-pisteellä. 250-kuutioisten jälkeen Alessandro Gramigni piti käytännössä kaksi välivuotta. Vuonna 1996 hän ajoi kaksi osakilpailua Superbike-sarjassa ja vuonna 1997 yhden osakilpailun MotoGP:ssa. Kausina 1998-2003 pois lukien vuosi 2002 Gramigni ajoi Superbike-sarjaa ollen kokonaispisteissä parhaimmillaan 14. Vuonna 2004 hän voitti Italian Superbike-mestaruuden ja ajoi vielä vuonna 2005 yhden osakilpailun Superbike-sarjassa kunnes lopetti uransa.


title: Michał Heller

text: "'Michał Kazimierz Heller’" (s. 12. maaliskuuta 1936 Tarnów) on puolalainen filosofi, joka vihittiin vuonna 1959 katoliseksi papiksi. Hän sai vuonna 2008 Templeton-palkinnon työstään tieteen ja uskonnon välisissä suhteissa. Hän on luonut huomattavan akateemisen uran. Hän toimii nykyisin teoreettisen fysiikan, kosmologian ja tieteenfilosofian professorina Krakovan .


title: Michał Heller

text: Heller opiskeli seminaarissa ja Lublinin katolisessa yliopistossa.


title: Paterson

text: Paterson on kaupunki New Jerseyn osavaltiossa Yhdysvalloissa. Kaupunki kehittyi 1700-luvun lopussa Passaic-joen voimalaitosten teollisuuden ympärille ja aikanaan kaupunki tunnettiin etenkin silkintuotannostaan. Vuoden 2010 väestönlaskennan mukaan Patersonin asukasluku oli 146 199.


title: Paterson

text: Paterson sijaitsee New Jerseyn osavaltion pohjoisosassa Appalakien ja Atlantin valtameren rannikkotasangon välissä niin sanotulla Piedmontin alueella. Alueelle ovat tyypillisiä pienet kukkulat, jotka ovat jäänteitä mannerjäätikön ja eroosion ajan kuluessa kuluttamasta muinaisesta vuorijonosta. Kaupunki on rakennettu Passaic-joen varrelle kohtaan, jolla sijaitsee Great Falls-vesiputoukset. Newark sijaitsee noin 22 kilometriä Patersonista etelään ja Hudsonjoen Manhattanille ylittävälle George Washington Bridge on matkaa noin 19 kilometriä.


title: Paterson

text: Nykyisen Patersonin alueen alkuperäisasukkaita olivat delaware-intiaanit. 1620-luvulla alueelle alkoi saapua alankomaalaisia lähetyssaarnaajia ja turkistenmetsästäjiä. Kilpailu luonnonvaroista ja eurooppalaisten tuomat taudit alkoivat pian heikentää paikallisia intiaaneja. Vuonna 1679 ostivat maata nykyisen Patersonin alueelta, mutta paikalle kehkeytynyt siirtokunta oli pitkään varsin pieni. Paikallinen Great Falls-vesiputous oli kuitenkin tunnettu turistinähtävyys, jolla vierailivat esimerkiksi George Washington, Alexander Hamilton ja Marquis de Lafayette. Kaupunkina paikka alkoi kasvaa vasta, kun valtiovarainministeri Alexander Hamilton alkoi ajaa ajatusta paikalle perustettavasta teollisuuskeskuksesta, joka käyttäisi voimanlähteenään Passaic-jokea. Perustettiin Society for Establishing Useful Manufactures, eli S.U.M. Tarkoituksena oli vähentää Yhdysvaltojen riippuvuutta tuonnista kotoperäisellä teollisella tuotannolla. Washingtonin kaupunkisuunnitelman laatinut Pierre l’Enfan suunnitteli vuonna 1794 paikan ensimmäisen vesimyllyn ja pian vesivoiman avulla Patersoniin kasvoi merkittävää tekstiiliteollisuutta. Nimensä kaupunki sai vuonna 1790 New jerseyn kuvernööriksi valitun William Patersonin mukaan.


title: Paterson

text: Paterson kasvoi 1800-luvulla ja vuoteen 1825 mennessä se oli tullut tunnetuksi lempinimellä "Cotton Town of the United States". Yhdysvaltojen ensimmäinen tehdaslakko tehtiin patersonilaisella puuvillatehtaalla vuonna 1828. Lakon ohella kaupungin liikenneyhteydet paranivat. Vuonna 1831 kaupunkiin vedettiin Morrisin kanaali Pennsylvaniasta ja vuonna 1832 kaupunkiin saapui rautatie. Vuonna 1836 Samuel Colt alkoi valmistaa revolverejaan Patersonissa ja John Clark alkoi valmistaa ensimmäisiä amerikkalaisia vetureja vuonna 1837. Silkkiteollisuus saapui vuonna 1840 ja kaupunki tuli tunnetuksi lempinimellä "Silk City", Vuonna 1870 kaksi kolmasosaa Yhdysvaltoihin tuodusta raakasilkistä jalostettiin Patersonissa. Kaupungin tehtaille saapui irlantilaisia, italialaisia, saksalaisia ja venäläisiä maahanmuuttajia. Vuosisadan lopulla patersonilainen John Philip Holland koekäytti maailman ensimmäistä toimivaa sukellusvenettä Passaic-joella.


title: Paterson

text: Vuonna 1902 Patersonin asukasluku oli noussut lukemaan 105 000. Samana vuonna kaupunkia koetteli useampi onnettomuus. Tulipalo helmikuussa tuhosi noin 500 rakennusta ja Passaic-joki tulvi tuhoisasti maaliskuussa. Muutamaa kuukautta myöhemmin kaupunkiin iski tornado. Vuonna 1913 koettiin puolestaan Patersonin suurin lakko silkkitehtaiden työntekijöiden lakkoillessa. Lakko tosin päättyi työnantajien voittoon näiden viedessä läpi omat vaatimuksensa. Toinen lakko koettiin vuonna 1924 ja tekstiilitehtaat alkoivat lopulta siirtyä Patersonista muualle. Kaupunkiin jäi joitakin tehtaita, mutta tekstiiliteollisuuden merkitys väheni selvästi. Lakkoilu karkotti suuren osan paikallisesta teollisuudesta, mutta toisaalta työväenliike vaikutti merkittävästi lainsäädäntöön koskien esimerkiksi lapsityövoimaa, työturvallisuutta ja työaikoja. Sittemmin kaupunki on kehittynyt teollisuuskeskuksesta palvelujen tarjoajaksi ympäröivälle alueelle.


title: Paterson

text: Hallinto muodostaa nykyisin Patersonin merkittävimmän työnantaja-alan. Kaupungissa sijaitsee esimerkiksi Passaicin piirikunnan korkein oikeus. Muita merkittäviä työnantajia ovat terveydenhuolto ja koulutus. Great Falls-vesiputousten alue on vetänyt puoleensa myös turismia. Kaupungin nykyinen teollisuus on monipuolistunut ja käsittää esimerkiksi tekstiili-, kone-, muovi-, kosmetiikka- ja kemikaaliteollisuutta.


title: Paterson

text: Kotitalouksien keskimääräiset vuosittaiset ansiot Patersonissa aikavälillä 2012–2016 olivat 34 042 USD ja henkilöä kohden 16 821 USD. 29,1 % väestöstä eli köyhyysrajan alapuolella.


title: Paterson

text: Patersonin asukasluku oli vuoden 2010 väestönlaskennan mukaan 146 199 ja vuoden 2017 arvion mukaan 148 678. Kaupungin asukkaista 33,3 % oli taustaltaan valkoisia, 29,4 % afroamerikkalaisia, 60,3 % latinoja mistä tahansa rodusta ja 3,7 % aasialaisia. 61,8 % kaupungin asukkaista puhui kotonaan jotakin muuta kieltä, kuin englantia ja 35,1 % kaupungin asukkaista oli syntynyt ulkomailla.


title: James Thomson

text: James Thomson (11. syyskuuta 1700 Ednam, Roxburghshire, Skotlanti – 27. elokuuta 1748 Richmond, Englanti) oli skotlantilainen runoilija ja näytelmäkirjailija, jonka merkittävintä tuotantoa ovat kokoelma "The Seasons" ja sanat brittiläiseen isänmaalliseen lauluun Rule, Britannia!.


title: James Thomson

text: James Thomson syntyi noin 11. syyskuuta 1700, ja hänet kastettiin 15. syyskuuta. Hän oli neljäs Thomas Thomsonin ja Beatrix Thomsonin (o.s. Trotter) yhdeksästä lapsesta. Beatrix Thomson oli syntyisin Fogosta Berwickshiresta ja oli kaukaista sukua Humen suvulle. Thomas Thomson oli presbyteeripappi Ednamissa vielä kahdeksan viikkoa Thomsonin syntymän jälkeen, mutta siirtyi sitten papiksi Southdeaniin, jossa Thomson vietti lähes koko varhaislapsuutensa.


title: James Thomson

text: Thomson on saattanut käydä Southdeanin paikallista koulua ennen siirtymistä grammar schooliin Jedburghiin vuonna 1712. Hän ei menestynyt siellä erityisen hyvin. Sheilds, joka kirjoitti hänen ensimmäisen elämäkertansa, kirjoittaa: '[Thomson] ei juuri ilmentänyt terävää älyä, vaan hänen opettajansa ja ne, jotka ohjasivat hänen opetustaan, katsoivat, että hänen kykynsä olivat puutteelliset'. Häntä kuitenkin kannusti runojen kirjoittamiseen Robert Riccaltoun (1691–1769), joka oli maanviljelijä, runoilija ja presbyteeripappi, sekä William Bennet (k. 1729), joka oli whig-puolueeseen kuulunut kartanonomistaja ja Allan Ramsayn suojelija. Thomsonin nuoruuden runoja on säilynyt, vaikkakin hän poltti enimmät niistä vuosittain uudenvuodenaattona.


title: James Thomson

text: Thomson aloitti opinnot Edinburghin collegessa syksyllä 1715 tavoitteena valmistuminen presbyteeripapiksi. Hän opiskeli Edinburghissa metafysiikkaa, logiikkaa, etiikkaa, kreikkaa, latinaa ja luonnonfilosofiaa. Hän sai opintonsa päätökseen 1719 mutta ei kuitenkaan suorittanut loppututkintoa vaan päätti aloittaa teologian opinnot päämääränään papin ura. Thomas Thomson kuoli 1716, paikallisten tarinoiden mukaan suorittaessaan jotakin manausmenoja. Edinburghissa Thomson liittyi kirjallisen ryhmän Grotesque Clubin jäseneksi ja tutustui elinikäiseen ystäväänsä David Malletiin. Onnistuttuaan saamaan julki muutamia runojaan Edinburgh Miscellanyssa Thomson lähti Malletin kanssa Lontooseen helmikuussa 1725 saadakseen julkaistuksi runonsa.


title: James Thomson

text: Lontossa Thomson pääsi äidinpuoleisen sukunsa tuttavuuksien avulla lordi Binningin pojan opettajaksi. David Mallet oli vuonna 1724 saanut julki runojaan, ja hänen kauttaan Thomson tutustui ajan merkittäviin runoilijoihin, kuten Richard Savageen, Aaron Hillin ja Alexander Popeen. Thomsonin äiti kuoli 12. toukokuuta 1725, ja noihin aikoihin Thomson kirjoitti kokoelman "The Seasons" ensimmäisen runon "Talvi". Runon julkaisi 1726 John Millian, ja sen toinen laitos ilmestyi samana vuonna uudistettuna, lisättynä ja esipuheella varustettuna


title: James Thomson

text: Vuonna 1727 Thomson kirjoitti "Kesää", joka ilmestyi helmikuussa, ja hän työskenteli Watt’s Academyssa, joka oli nuorille miehille tarkoitettu koulu ja newtonilaisen tieteen linnake. Samana vuonna Millian julkaisi Thomsonin runon "A Poem to the Memory of Sir Isaac Newton" (Newton oli kuollut maaliskuussa). Thomson lähti Watt’s Academysta ja toivoi ansaitsevansa elantonsa runoilijana ja saavansa taloudellista tukea varakkailta tukijoiltaan, muun muassa Thomas Rundleelta, Hertfordin kreivittäreltä ja Charles Talbotilta.


title: James Thomson

text: Thomson kirjoitti "Kevään" vuonna 1728 ja vihdoin "Syksyn" 1730, jolloin nuo kaikki ilmestyivät yhtenä niteenä nimellä "The Seasons". Tuona aikana hän kirjoitti muitakin runoja, kuten "A Poem to the Memory of Sir Isaac Newton" ja ensimmäisen näytelmänsä "The Tragedy of Sophonisba" (1729). Näytelmä tunnetaan nykyisin lähinnä siitä, että se mainitaan Samuel Johnsonin teoksessa "Lives of the English Poets", jossa Johnson kertoo, että teatterin koiranleuat parodioivat sen yhtä riviä "O, Sophonisba, Sophonisba, O!" lausumalla "O, Jemmy Thomson, Jemmy Thomson, O!".


title: James Thomson

text: Thomsonista tuli vuonna 1730 Charles Talbotin pojan opettaja, ja hän teki pojan kanssa kiertomatkan ympäri Eurooppaa. Hänen palattuaan Talbot järjesti hänelle viran, joka antoi hänelle taloudellista turvaa aina Talbotin kuolemaan asti 1737. Hänen seuraava merkittävä teoksensa "Liberty" ilmestyi 1734.


title: James Thomson

text: Thomson teki vuonna 1740 yhteistyössä Malletin kanssa naamionäytelmän "Alfred", jonka ensiesitys oli prinssi Frederickin maaseutuasunnossa Clivedenissä. Thomsonin laulusta "Rule, Britannia!", jonka hän kirjoitti naamionäytelmään ja johon Thomas Arne sävelsi musiikin, tuli tunnetuimpia brittiläisiä isänmaallisia lauluja täysin riippumatta näytelmästä, joka on jäänyt lähes kokonaan unohduksiin. Prinssi myönsi hänelle vuosittaisen sadan punnan eläkkeen. Prinssin kautta hän oli päässyt tutustumaan George Lytteltoniin, josta tuli hänen ystävänsä ja suosijansa.


title: James Thomson

text: Viimeisinä vuosinaan Thomson asui Richmondissa, ja siellä hän kirjoitti viimeisen teoksensa "The Castle of Indolence", joka ilmestyi juuri ennen hänen ennenaikaista kuolemaansa 27. elokuuta 1748. Johnson kirjoittaa Thomsonin kuolemasta: "Vilustuttuaan jokimatkalla Lontoosta Kewiin hän sairastui ja tauti paheni kuumeeksi, joka päätti hänen elämänsä".


title: James Thomson

text: Kiista hänen teoksensa "The Seasons" julkaisuoikeuksista johti brittiläisen tekijänoikeuskäytännön historian kannalta merkittäviin oikeudenkäynteihin (Millar v. Taylor; Donaldson v. Beckett).


title: James Thomson

text: Thomsonin teoksen "The Seasons" käänsi saksaksi Barthold Heinrich Brockes (1745). Tämä käännös muodostui pohjaksi Gottfried van Swietenin samannimiselle teokselle, josta tuli Joseph Haydnin oratorion "Vuodenajat" libretto.


title: Chelsea Johnson

text: Chelsea Johnson (s. 20. joulukuuta 1983) on yhdysvaltalainen seiväshyppääjä.


title: Chelsea Johnson

text: Johnson sai hopeaa Berliinin MM-kilpailuissa 2009 jaettuaan kakkossijan Monika Pyrekin kanssa tuloksella 465 cm. Hän voitti NCAA:n ulkoratamestaruuden 2004 ja sisäratamestaruuden 2006. Ennätyksensä 473 cm hän hyppäsi Los Gatosissa 26. kesäkuuta 2008. Hallissa hän on hypännyt parhaimmillaan 462 helmikuussa 2010.


title: Chelsea Johnson

text: Chelsea Johnsonin isä on Münchenin olympialaisten 1972 seiväshypyn pronssimitalisti Jan Johnson.


title: Kuno Pajula

text: Kuno Pajula (11. maaliskuuta 1924 – 26. marraskuuta 2012) oli virolainen evankelis-luterilaisen kirkon pappi. Suoritettuaan teologiset opintonsa hän aloitti työnsä kirkon palveluksessa vuonna 1949. Hän toimi kirkon arkkipiispana vuosina 1987–1994. Hänen seuraajakseen astui Jaan Kiivit nuorempi.


title: Kuno Pajula

text: Inkeriläisseurakunnat, jotka aiemmin olivat hallinnollisesti olleet osa Viron kirkkoa, itsenäistyivät vuonna 1991 Pajulan tuella Inkerin kirkkona.


title: Saaren vangit

text: Saaren vangit ("Perfect Strangers") on Gaylene Prestonin ohjaama uusiseelantilainen trillerielokuva. Vuonna 2004 valmistuneessa elokuvassa Rachel Blake esittää pikkukaupungin naista, joka joutuu tuntemattoman miehen kaappaamana yksinäiselle saarelle.


title: Robert Sutton

text: Sir Robert Sutton (1671 - 13. elokuuta 1746) oli brittiläinen diplomaatti ja poliitikko.


title: Robert Sutton

text: 1694 pappisvihkimyksen jälkeen Sutton matkusti Wieniin toimiakseen serkkunsa Lexingtonin paroni Robert Suttonin johtaman lähetystön pastorina. Kolme vuotta myöhemmin hänet nimitettiin lähetystön sihteeriksi. Vuonna 1700 paroni Sutton järjesti hänet brittien Osmanien valtakunnan suurlähettilääksi ja hän saapui Edirneen 1702. Hän pysyi tehtävässään vuoteen 1717 ja vielä seuraavana vuonna hän toimi Abraham Stanyanin kanssa välittäjänä, kun Itävalta ja Osmanien valtakunta neuvottelivat Passarowitzin rauhasta. Hänen viimeinen diplomaattitehtävänsä oli Ranskan suurlähettilään virka 1720, mutta hänet korvattiin korkea-arvoisemmalla virkamiehellä seuraavana vuonna. Diplomaattikautenaan hän oli vaurastunut, sillä hän osti kaksi tilaa, toisen Lincolnshirestä ja toisen Nottinghamshirestä, (arvoltaan lähes 5000 puntaa vuodessa) sekä asunnon Broughtonista.


title: Robert Sutton

text: Seurauksena vaurastumisesta hänet valittiin parlamentinjäseneksi Nottinghamshiresta 1722. Hänestä tuli hyväntekeväisyysosakeyhtiön komitean jäsen 1725 ja hän tienasi rahaa yhtiön osakkeilla tekemällä sisäpiirin kauppoja. Hänet erotettiin alahuoneesta 1732 seurauksena valheelliselle lausunnolleen, jonka mukaan yhtiön valtuuttama pääoma oli käytetty loppuun, jolloin hän sai oikeuden laskea liikkeelle lisää osakkeita rahoittaen samalla muiden johtajien keinottelun. Hän toimi myös Royal Africa Companyn alikuvernöörinä vuodesta 1726. Keinotteluista ja erottamisesta huolimatta hänet valittiin parlamenttiin uudelleen Grimsbystä 1734.


title: Robert Sutton

text: Sutton on yhä tunnettu Englannin laukkaurheilupiireissä, sillä hänen mukanaan tuoma hevonen "Alcock Arabian" oli yksi ensimmäisiä englannintäysiverisiä.


title: Jani Lane

text: John Kennedy Oswald (1. helmikuuta 1964 Akron, Ohio — 11. elokuuta 2011), tunnetummin Jani Lane, oli glam metal -yhtye Warrantin solistina vuosina 1986–1993, 1994–2004 ja 2008. Sittemmin hän toimi sooloartistina, Saints of the Undergroundin solistina ja kirjoitti kappaleita muille artisteille. Lane löytyi kuolleena hotellihuoneestaan kalifornialaisessa Comfort Innissä.


title: Jani Lane

text: Plain Janen vuosi oli lyhyt ja koruton: tuntematon autotallibändi oli pystyssä vuosina 1985–1986. Lane kirjoitti tuolloin muun muassa Warrantin hitit ”Heaven”, ”Dirty Rotten Filthy Stinking Rich”, ”Down Boys” ja ”Sad Theresa”. Yhtenä iltana vuonna 1986 Lane kutsuttiin treeneihin esiintymään bändille nimeltä Warrant. Bändin jäsenet ihastuivat Lanen ääneen, ja he (etenkin basisti Jerry Dixon) vaativat Lanea liittymään heihin. He houkuttelivat myös Lanen huonetoverin ja hyvän kaverin Steven Sweetin mukaan bändiin.


title: Jani Lane

text: Lane oli liittynyt juuri Warrantiin, ja kun bändi saavutti tuplaplatinaa jo ensimmäisellä levyllään, sille herui keikkoja joka suunnasta. Suuret listahitit olivatkin osaltaan Lanen useita vuosia sitten kirjoittamia kappaleita. Toinen levy oli jättimenestys, ja se löi tuplaplatinan rikki erittäin nopeasti. Albumin tunnetuin hitti ”Cherry Pie” oli kiivaassa radiosoitossa muiden (toki myös suosittujen) tekeleiden jäädessä tämän varjoon, mikä ärsytti Lanea. Kolmas levy "Dog Eat Dog" ei menestynyt yhtä hyvin kuin aikaisemmat. Levy oli rankempi ja synkempi kuin aikaisemmat, mutta se löi kultalevyrajan. Warrant alkoi siirtyä areenoilta klubeille, ja fanit alkoivat hiipua. Vuosi kolmannen albumin julkaisun jälkeen Lane jätti Warrantin, mutta hän palasi vuoden päästä takaisin. Seuraavaksi bändistä lähtivät Steven Sweet ja Joey Allen. Vuoden 1995 albumi "Ultraphobic" ei tuottanut tulosta vaan jäi karkeaksi pettymykseksi. Vuoden 1996 albumi "Belly to Belly" jatkoi rankempaa linjaa, mutta se menestyi edellistäkin huonommin. Yksikään albumilta julkaistu single ei enää päässyt listoille. Tämä jäi Lanen viimeiseksi Warrantin studioalbumiksi.


title: Jani Lane

text: Lane menehtyi akuuttiin alkoholimyrkytykseen. Hänen kuolemansa on koskettanut monia rockmuusikoita, muun muassa Bret Michaelsia, Michael Sweetia, Dario Lorinaa, Steven Adleria ja Warrantin miehistöä. Bändi kommentoikin Lanen kuolemaa näin: "Me teemme Janille tribuutin ennen kuin soitamme kappaleen "Heaven" tänä iltana. Emme ikinä ajatelleet silloin, kun "Heaven" kirjoitettiin, että soittaisimme sen jonain päivänä Janin ennenaikaisen kuoleman muistoksi. Tämä on hyvin surullinen päivä rock 'n' rollille. Yksi musiikin hienoista puolista on, että musiikki elää ikuisesti."


title: Split Second

text: Split Second voi tarkoittaa ainakin seuraavia:


title: Nainen ilman omaatuntoa

text: Nainen ilman omaatuntoa ("Double Indemnity") on Billy Wilderin ohjaama yhdysvaltalainen "film noir" -elokuva vuodelta 1944. Elokuva perustuu James M. Cainin samannimiseen pienoisromaaniin. Wilder kirjoitti yhdessä Raymond Chandlerin kanssa romaanin dialogin uusiksi elokuvaa varten. Elokuvaa pidetään lajityyppinsä merkkiteoksena.


title: Nainen ilman omaatuntoa

text: Elokuvan päähenkilö ja kertoja on Fred MacMurrayn esittämä losangelesilainen vakuutusmyyjä Walter Neff, joka rakastuu varakkaan asiakkaansa vaimoon Phyllis Dietrichsoniin (Barbara Stanwyck). Nainen saa vakuutuskauppiaan myymään aviomiehelleen henkivakuutuksen. Kun vakuutustarkastaja Barton Keyes (Edward G. Robinson) astuu mukaan kuvioihin, tapahtumat eivät enää etenekään rakastavaisten toivomalla tavalla.


title: Nainen ilman omaatuntoa

text: "Nainen ilman omaatuntoa" valittiin vuonna 1992 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat sen vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Mabel Gay

text: Mabel Gay (s. 5. toukokuuta 1983 Santiago de Cuba) on kuubalainen kolmiloikkaaja.


title: Mabel Gay

text: Gay voitti alle 18-vuotiaiden maailmanmestaruuden Bydgoszczissa 1999 tuloksella 13,82. Hän sijoittui alle 20-vuotiaiden MM-kilpailuissa Santiago de Chilessä 2000 neljänneksi ja voitti saman ikäluokan maailmanmestaruuden Kingstonissa 2002 tuloksella 14,09. Hän voitti samana vuonna kultaa myös Ibero-Amerikan mestaruuskilpailuissa ja alle 20-vuotiaiden Keski-Amerikan ja Karibian mestaruuskilpailuissa.


title: Mabel Gay

text: Gay sijoittui Pariisin MM-kilpailuissa 2003 viidenneksi tuloksella 14,52. Saman vuoden Pan-Amerikan kisoissa Santo Domingossa hän voitti kultaa loikittuaan 14,42. Budapestin sisäratojen MM-kilpailuissa 2004 hän oli yhdeksäs. Helsingin MM-kilpailuissa 2005 hän karsiutui loppukilpailusta.


title: Mabel Gay

text: Gay saavutti Keski-Amerikan ja Karibianmeren maiden mestaruuskilpailuissa hopeaa Nassaussa 2005 tuloksella 13,97 ja kultaa Keski-Amerikan ja Karibian kisoissa Cartagenassa 2006 tuloksella 14,20. Moskovan MM-hallikilpailuissa 2006 hän karsiutui loppukilpailusta. Pan-Amerikan kisoissa Rio de Janeirossa 2007 hän sai pronssia loikittuaan 14,26. Hän voitti Keski-Amerikan ja Karibian mestaruuden Calissa 2008 tuloksella 14,19. Pekingin olympialaisissa 2008 hän karsiutui loppukilpailusta.


title: Mabel Gay

text: Gay oli toinen Keski-Amerikan ja Karibian mestaruuskilpailuissa 2009. Berliinin MM-kilpailuissa 2009 hän sai hopeaa tuloksella 14,61. Myöhemmin samana vuonna hän voitti tuloksella 14,62. Dohan sisäratojen MM-kilpailuissa 2010 hän oli viides. Daegun MM-kilpailuissa 2011 hän sijoittui neljänneksi ennätyksellään 14,67. Saman vuoden Pan-Amerikan kisoissa Guadalajarassa hän oli kolmas. Istanbulin sisäratojen MM-kilpailuissa 2012 hän voitti pronssia tuloksella 14,29. Moskovan MM-kilpailuissa 2013 hän sijoittui viidenneksi.


title: Mabel Gay

text: Gay on voittanut kolmiloikan Kuuban-mestaruuden 2003, 2006 ja 2013.


title: Mabel Gay

text: Gay hyppäsi ennätyksensä 14,67 Daegussa 1. syyskuuta 2011. Hallissa hän on hypännyt parhaimmillaan 14,57 Budapestissä 2004. Pituushypyssä hänen ennätyksensä on 628 vuodelta 2009.


title: Pjotr Rumjantsev

text: Pjotr Aleksandrovitš Rumjantsev-Zadunaiski (; 15. tammikuuta 1725 Moskova – 19. joulukuuta 1796 Tašan, Pultavan kuvernementti) oli yksi keisarillisen Venäjän johtavista kenraaleista ja sen laajentumispyrkimysten merkittäviä toteuttajia 1700-luvulla. Hän hallitsi Vähä-Venäjää keisarinna Katariina Suuren nimeen kasakoiden Hetmanaatin lakkauttamisen jälkeen vuodesta 1764 vuoteen 1796, jolloin Katariina kuoli.


title: Pjotr Rumjantsev

text: Hän oli kreivi Aleksandr Rumjantsevin ja kreivitär Maria Matvejevan, Andrei Matvejevin tyttären ja perijättären ainoa poika. Hänen huhuttiin olevan Pietari Suuren avioton lapsi, koska hänen äitinsä vietti paljon aikaa tsaarin kanssa. Hänet myös nimettiin Pietarin mukaan.


title: Pjotr Rumjantsev

text: Pjotr Rumjantsev ensimmäinen sotakokemus sijoittuu Ruotsia vastaan 1741–1743 käytyyn sotaan, jossa hän palveli laillisen isänsä alaisuudessa. Hän vei henkilökohtaisesti isänsä saneleman Turun rauhan asiakirjan keisarinnalle 1743. Hänet ylennettiin everstiksi. Hänen ensimmäiset omat voittonsa sijoittuivat seitsenvuotiseen sotaan 1756–1763, jossa hän otti osaa Gross-Jägersdorfin taisteluun 1757 ja Kunersdorfin taisteluun 1759. Vuonna 1761 hän piiritti ja valtasi pommerilaisen Kolbergin linnakkeen. Voitto avasi Venäjän armeijalle tien Berliiniin.


title: Pjotr Rumjantsev

text: Rumjantsev toimi Ukrainan korkeimpana kuvernöörinä koko Katariinan valtakauden ajan. Toisin kuin isänsä Pjotr Rumjantsev otti tehtäväkseen lakkauttaa hetmanien autonomian ja liittää vasta valloitetut alueet Venäjään. Häntä on syytetty maaorjuuden levittämisestä uuteen Venäjään, mutta tästä politiikasta päättäminen oli hänen valtansa ulottumattomissa.


title: Pjotr Rumjantsev

text: Venäjän–Turkin sodassa 1768–1774 Rumjantsev johti armeijaa, jonka tarkoitus oli vallata Azov takaisin osmaneilta. Hän päihitti vastustajansa Largan ja Kagulin (Cahulin) taisteluissa (jälkimmäinen heinäkuussa 1770 Cahulin tienoilla), ylitti Tonavan eteni Romaniaan. Voittojensa takia hänet ylennettiin sotamarsalkaksi ja hänelle myönnettiin arvonimi Zadunaiski ("transtonavalainen"). Kun hänen joukkonsa lähestyivät Shumlaa 1774 uusi sulttaani Abdulhamid I haki kiireesti rauhaa. Rumjantsev valitsi rauhansopimuksen allekirjoituspäiväksi aiemman turkkilaisille voittoisan Prutin rauhan (1711) päiväyksen.


title: Pjotr Rumjantsev

text: Siihen mennessä Rumjantsevista oli epäilemättä tullut maineikkain Venäjän sotapäälliköistä. Toisen sotamarsalkan Grigori Potjomkinin sanotaan olleen hänelle niin kateellinen, ettei hän saanut enää uutta komennusta. Rauhojen aikana Rumjantsev toi esille innovatiivisiä näkemyksiään, joita hänellä oli sotataidosta teoksissa "Ohjeita" (1761), "Sotapalveluksen käytännöt" (1770) ja "Ajatuksia" (1777). Näistä teoksista tuli osa siitä teoreettisesta pohjasta, jonka mukaan Potjomkin uudisti Venäjän armeijaa.


title: Pjotr Rumjantsev

text: Venäjän–Turkin sodassa 1787–1792 Rumjantsev epäili Potjomkinin hidastelevan hänen armeijansa huoltamista ja ennen pitkää erosi komennuksestaan. Puolan sotaretkellä 1794 hän toimi jälleen armeijan ylipäällikkönä, joskin hänen kilpailijansa Aleksandr Suvorov johti varsinaisesti joukkoja taisteluissa. Rumjantsev ei viitsinyt edes lähteä Ukrainassa olevasta kartanostaan, jonka hän oli rakennuttanut varsinaiseksi linnoitukseksi. Hän kuoli 8. joulukuuta 1796, samana vuonna keisarinnansa kanssa. Hänet haudattiin Kievo-Petšerskin lavraan.


title: Kapıkulu

text: Kapıkulu oli Osmanien valtakunnan vakinainen armeija, jota itse sulttaani johti.


title: Kapıkulu

text:
Osmanien valtakunnan aiempi armeija oli palkka-armeija, joka kävi ajan myötä liian kalliiksi ylläpitää. Samoin palkka-armeijan johtajat timarit käyttivät joukkojaan poliittisen vaikutusvallan saamiseksi ja kävivät vaaraksi sulttaanille. 1300-luvun puolivälissä sulttaani Murad I kokosi oman armeijansa käyttäen oikeutta viidesosaan sotasaaliista. Murad tulkitsi myös sotavankien kuuluvan sotasaaliiseen ja muodosti heistä oman armeijansa kapıkulun. Alkuperäiset kapıkulu-sotilaat olivat siis vangiksi saatuja islamin uskoon käännytettyjä sotavankeja. Kapıkulun kuuluisin osa oli janitsaarit, mutta armeijaan kuului muitakin joukkotyyppejä kuten mm. "baltacı", pertuskajoukot ja "sipahi"-ratsuväki. Kapıkulu-joukkojen lukumäärä kasvoi nopeasti ja siitä tuli osmanien armeijan tärkein osa. Myöhemmin kapıkulu tuli tarkoittamaan yleisesti vakinaista väkeä.
Ennen Kapikulu-joukkoja, Osmanien armeija koostui lähinnä jalkaväestä ja "müsellemeista". Näitä joukkoja tukivat ratsuväki, azapit, voynukit, martolot ja kerahorit.


title: Nicholas Parsons

text: Nicholas Parsons (s. 10. lokakuuta 1923) on brittiläinen televisio- ja radiojuontaja ja näyttelijä. Hän on vuodesta 1967 alkaen toiminut radiovisailu "Just a Minuten" juontajana. "The Benny Hill Show'n" esiintyjiin Parsons kuului 1968–1971. Parsonsin omaelämäkerta "The Straight Man: My Life in Comedy" ilmestyi vuonna 1994.


title: Alvar Lidell

text: Tord Alvar Quan Lidell (11. syyskuuta 1908 Surrey – 7. tammikuuta 1981) oli brittiläinen radiotoimittaja, joka tuli tunnetuksi erityisesti BBC:n uutistenlukijana toisen maailmansodan aikana.


title: Alvar Lidell

text: Lidellin molemmat vanhemmat olivat syntyperältään ruotsalaisia. BBC:n uutistenlukijana ja kuuluttajana hän oli vuosina 1932–1969. Lidell esiintyi myös kertojana useissa musiikkiesityksissä, muun muassa John Tavenerin "The Whalen" maailman ensi-illassa.


title: Hospodar

text: Hospodar on herraa tai isäntää merkitsevä termi, joka oli myös arvonimi joissakin slaavilaisissa maissa.


title: Hospodar

text: Moldovan ja Valakian ruhtinaita kutsuttiin hospodareiksi slaavilaisissa kirjoituksissa 1400-luvulta vuoteen 1866, jolloin ne itsenäistyivät Osmanien valtakunnan alaisuudesta Tonavan ruhtinaskunniksi ja myöhemmin Romanian kuningaskunnaksi. Moldovassa ja Valakiassa titteliä hospodar käytettiin voivodin lisäksi, kun latinaksi kirjoittaessa ruhtinaista käytettiin arvonimeä "Domn".


title: Hospodar

text: Ukrainassa "hospodar" saattaa tarkoittaa suvun päämiestä ja talon tai tilan omistajaa.


title: Desucon

text: Desucon on suomalainen Lahden Sibeliustalossa järjestettävä animetapahtuma, joka on suunnattu japanilaisen populaarikulttuurin harrastajille. Nimikkotapahtumaa on järjestetty jo vuodesta 2009, mutta vuosien varrella Desuconille on syntynyt myös kolme oheistapahtumaa: DesuTalks, DesuCruise ja Desucon Frostbite.


title: Desucon

text: Tapahtumaa järjestää tarkoitusta varten perustettu yhdistys Kehittyvien conien Suomi ry, jota alkuvaiheessa avustivat Lahden Otakuliitto Bakanat ja helsinkiläisseura Yliopiston Anime ja Manga YAMA. Myös Norjassa on Desucon-niminen tapahtuma, mutta tapahtumat ovat toisiinsa liittymättömiä.


title: Desucon

text: Desucon muutettiin vuonna 2016 ikärajalliseksi (K-18) tapahtumaksi.


title: Desucon

text: Desucon on ympärivuorokautinen, pääsymaksullinen harrastajatapahtuma. Tapahtuma oli ikärajaton, mutta joissain sen ohjelmanumeroissa oli sisällön laadun vuoksi ikäraja tai -suositus.


title: Desucon

text: Tapahtuman ohjelmatarjonnan rungon muodostavat erilaiset luennot, esitelmät ja paneelikeskustelut, mukana on myös showmaisempaa ja interaktiivista ohjelmaa, kuten näytöksiä ja työpajoja. Tapahtuma on alusta alkaen pyrkinyt erottumaan muista suomalaisista animetapahtumista ohjelmatarjontansa laadulla ja määrällä. Tästä syystä tapahtumaan on etsitty mahdollisimman paljon sellaisia ohjelmanjärjestäjiä, jotka eivät ole vielä kaikista muista tapahtumista tunnettuja. Ensimmäisessä Desuconissa ei myöskään järjestetty tyypillistä cosplaykilpailua, vaan cosplaynäytös.


title: Desucon

text: Ohjelmatarjontansa lisäksi Desucon on pyrkinyt erottumaan muista tapahtumista suuntautumisellaan keskimääräistä vanhemmille (noin 15–25-vuotiaille) harrastajille ja avoimuutta korostavalla ulkoisella viestinnällään.


title: Desucon

text: Ensimmäinen Desucon pidettiin 6.–7. kesäkuuta 2009. Alun perin tarkoitus oli pitää pienehkö kokeellinen tapahtuma eräällä lahtelaisella koululla, mutta järjestäjien suunnitelmat muuttuivat ja loppujen lopuksi tapahtumapaikaksi valikoitui Sibeliustalo.


title: Desucon

text: Tapahtuman kunniavieraita olivat veteraaniääninäyttelijä Tōru Furuya, Hanazonon yliopiston professori ja animaatiotutkija Ryūsuke Imai sekä projektiosaston päällikkö Kiyokazu Fujimoto managerointiyhtiö Pyrotechnististä. Kaikki kolme osallistuivat tapahtuman puheohjelmatarjonnan pitämiseen, lisäksi Furuya yllätti yleisön esittämällä paneelinsa lopuksi kaksi kappaletta uudelta albumiltaan.


title: Desucon

text: Tapahtumassa vieraili viikonlopun aikana 1 643 pääsymaksun maksanutta kävijää. Tapahtuman saama palaute oli lähes yksinomaan positiivista.


title: Desucon

text: Toinen Desucon pidettiin 12.–13. kesäkuuta 2010. Tapahtuman kunniavieraita olivat ääninäyttelijä ja laulaja Haruko Momoi sekä mangapiirtäjä Nobuyuki Fukumoto. Tapahtumassa pidettiin Euro Cosplay 2010 -kisojen Suomen-karsinta. Karsinnan voitti Maiju Härkönen, joka edusti Suomea Lontoossa pidettävässä Euroopan mestaruuskilpailussa.


title: Desucon

text: Tapahtumassa vieraili viikonlopun aikana 3 184 pääsymaksun maksanutta kävijää. Lauantain osalta tapahtuma oli jopa loppuunmyyty tapahtumapaikan paloturvarajojen tultua vastaan.


title: Desucon

text: Kolmas Desucon pidettiin 18.–19. kesäkuuta 2011. Tapahtumaan kunniavieraiksi saapuivat säveltäjä ja laulaja Kōhei Tanaka, ääninäyttelijä Yūko Gotō sekä animaattorit Kazuko Tadano ja Hiromi Matsushita. Avajaisissa vieraili myös tapahtuman suojelijana toiminut Japanin Suomen-suurlähettiläs Hiroshi Maruyama.


title: Desucon

text: Tapahtumaan ei myyty enää yhden päivän rannekkeita. Desucon myytiin ensimmäistä kertaa ennakkoon loppuun, lippumäärällä 2 800.


title: Desucon

text: Talven "Desucon Frostbite" -tapahtuma järjestettiin ensimmäistä kertaa 14.–15. tammikuuta 2012. Kunniavieraana oli veteraaniääninäyttelijä Toshio Furukawa. Tapahtumaan myytiin 2 600 lippua.


title: Desucon

text:
Neljäs Desucon järjestettiin 8.–10. kesäkuuta, ensimmäistä kertaa kolmipäiväisenä.
Kunniavieraina nähtiin ääninäyttelijä Noriaki Sugiyama sekä sanoittaja Aki Hata. Tapahtumaan myytiin 2 900 lippua.


title: Desucon

text: Desucon Frostbite järjestettiin toista kertaa 16.–17. helmikuuta 2013, kunniavieraana veteraaninäyttelijä Norio Wakamoto. Tapahtumaan myytiin 2 700 lippua.


title: Desucon

text: Viides Desucon järjestettiin 14.–16. kesäkuuta 2013, kunniavieraina ääninäyttelijä Akemi Okamura ja ohjaaja Seiji Mizushima. Lisäksi yllätysvieraana nähtiin vuoden 2012 kunniavieras Aki Hata, joka esitti avajaisissa tapahtumalle omistetun laulunsa, "Desucon Desu!" (ですコンです！). Tapahtumaan myytiin 2 900 lippua.


title: Desucon

text: Desucon Frostbite järjestettiin kolmatta kertaa 14.–16. helmikuuta 2014, kunniavieraina ääninäyttelijät Kappei Yamaguchi ja Megumi Ogata. Tapahtuman ilmoitettiin olevan aiemmista poiketen vain täysi-ikäisille, minkä vastareaktiona syntyi 18.–19. tammikuuta 2014 pidetty tapahtuma Yukicon. Tapahtumaan myytiin ennakkoon noin 75 prosenttia sen lipuista, merkiten ensimmäistä Desucon Frostbite -tapahtumaa, mikä ei myynyt kaikkia lippujaan ennakkoon. Loppujen lopuksi tapahtumaan myytiin 2300 lippua.


title: Desucon

text: Desucon 2014 järjestettiin 6.-8. kesäkuuta 2014, kunniavieraana ohjaaja-käsikirjoittaja Tomoki Kyooda. Tapahtuma myytiin loppuun muutaman päivän sisällä lipunmyynnin aukeamisesta.


title: Nel blu dipinto di blu

text: ”Nel blu dipinto di blu”, joka tunnetaan nykyisin paremmin nimellä ”Volare”, on Domenico Modugnon säveltämä kappale, jonka sanoituksen Modugno teki yhdessä Franco Migliaccin kanssa. Se voitti vuonna 1958 San Remon musiikkifestivaalit, jossa sen esittivät Modugno ja Johnny Dorelli. Kappale edusti Italiaa saman vuoden Eurovision laulukilpailussa, jossa Modugno esitti sen italiaksi ja sijoittui kolmanneksi.


title: Nel blu dipinto di blu

text: Vaikka kappale sijoittui euroviisuissa vasta kolmanneksi, se nimettiin uudelleen kilpailujen jälkeen ”Volareksi”, ja siitä tuli ensimmäinen kansainvälinen euroviisuhitti. Se nousi listoille ympäri Euroopan ja peräti listaykköseksi Yhdysvalloissa, missä se on nykyisinkin kaikkien aikojen suosituin euroviisukappale. Kymmenet artistit ovat laulaneet kappaleesta oman versionsa, mukaan lukien Dean Martin, Louis Armstrong, Frank Sinatra ja Petula Clark. Suomeksi kappaleen on levyttänyt muun muassa Olavi Virta.


title: Nel blu dipinto di blu

text: ”Volare” oli yksi 14 kappaleesta, jotka valittiin ehdolle ”kaikkien aikojen euroviisuksi” vuonna 2005 Eurovision 50-vuotista taivalta juhlistaneeseen Congratulations-tapahtumaan. Se sijoittui toiseksi.


title: Frederictonin kansainvälinen lentoasema

text: Frederictonin kansainvälinen lentoasema () on lentoasema Kanadan New Brunswickin provinssissa Lincolnin alueella, noin 13 km kaakkoon Frederictonista. Kentän omistaa Transport Canada ja sitä ylläpitää "Greater Fredericton Airport Authority". Vuonna 2007 lentoaseman kautta kulki 267 511 matkustajaa. Lentoasema oli Kanadan vilkkain lentoasemista, joissa ei ole lennonjohtotornia. Vuonna 2007 lentoasema sai kansainvälisen statuksen.


title: Frederictonin kansainvälinen lentoasema

text: Frederictonin pormestari kävi vuonna 1943 neuvotteluja Kanadan valtion kanssa lentoaseman perustamisesta alueelle. Alukuperäiseksi kohteeksi suunniteltiin Russagonisin aluetta, mutta neuvottelut eivät tuottaneet tulosta. Vuonna 1945 kaupunki kävi uusia neuvotteluja ja vaihtoehtoiseksi sijoituspaikaksi ehdotettiin Lincolnin aluetta. Molemmista alueista tehtiin kustannuslaskelmat ja Lincolnin alue todettiin paremmaksi. Toukokuussa 1948 kaupunki pakkolunasti maa-alueet lentoaseman rakentamista varten ja rakennustyöt aloitettiin saman vuoden syyskuussa. 30. marraskuuta 1949 lentokentälle laskeutui liikenneministeriön virkailijoita kuljettanut lentokone. Seuraavan vuoden tammikuussa aloitettiin raivaustyöt toisen kiitotien rakentamista varten. Maaliskuussa 1950 Kanadan liikenneministeriö ja Frederictonin kaupunki allekirjoittivat sopimuksen, jossa ministeriö lupautui rakentamaan lentoaseman ja kaupunki rakentaisi terminaalirakennuksen, sekä vastaisi ylläpitokustannuksista. Virallisesti lentoasema avattiin liikenteelle 1951.


title: Frederictonin kansainvälinen lentoasema

text: Vuonna 1957 lentoaseman ylläpitö ei ollut taloudellisesti kannattavaa kaupungille, ja Kanadan liikenneministeriö osti lentoaseman, maa-alueet ja terminaalirakennukset 118 000 dollarilla. Seuraavana vuonna kiitotie 15-33 pidennettiin nykyiseen 1 829 metriin ja kiito- sekä rullausteille asennettiin suuritehoiset valaisimet. Vuonna 1959 lentokentälle asennettiin mittarilähestymisjärjestelmä. Lentoasemaa laajennettiin vuonna 1963, asemalle valmistui muun muassa uusi terminaalirakennus, lentokoneiden huoltohalli, paloasema, pumppuasema, uudistetut vesi-, viemäri-, ja sammutusjärjestelmät.


title: Frederictonin kansainvälinen lentoasema

text: Vuonna 1998 aloitettiin neuvottelut lentoaseman yksityistämisestä. Viimein vuonna 2001 lentoasema siirtyi yksityisen "Greater Fredericton Airport Authorityn" hallintaan. Vuonna 2007 lentoasema sai kansainvälisen statuksen ja nimettiin uudelleen Frederictonin kansainvälinen lentoasemaksi.


title: Saint Johnin lentoasema

text: Saint Johnin lentoasema () on lentoasema Kanadan New Brunswickin provinssissa, noin 15 km koilliseen Saint Johnista. Kentän omistaa Transport Canada ja sitä ylläpitää "Saint John Airport Inc". Vuonna 2007 lentoaseman kautta kulki 245 000 matkustajaa.


title: Saint Johnin lentoasema

text: Sopimus lentoaseman rakentamisesta allekirjoitettiin 20. maaliskuuta 1950. Kanadan liikeneministeriö rakensi lentoaseman ja Saint Johnin kaupunki oli vastuussa sen ylläpidosta. Rakennustyöt alkoivat jo vuotta aikaisemmin ja ensimmäinen kiitotie 05/23 valmistui sopimuksen allekirjoittamisen aikoihin, kiitotien pituus oli 1 676 metriä pitkä ja 61 metriä leveä, pian tämän jälkeen toinen 1 554 metrin pituinen kiitotie 14/32 valmistui. Terminaalirakennuksen rakennustyöt alkoivat vuonna 1951 ja sen valmistuttua 8. tammikuuta 1952, lentoasema avattiin virallisesti, vaikka kentälle oli jo laskeutunut useita lentokoneita.


title: Black and White (The Frezan albumi)

text: Black and White on suomalaisen The Freza -yhtyeen esikoisalbumi. Se ilmestyi vuonna 2008.


title: Terry Wynn

text: Terence "Terry" Wynn (s. 27. kesäkuuta 1946) on brittiläinen Labour-puolueen poliitikko, joka istui Euroopan parlamentin jäsenenä vuosina 1989–2006. Hän liittyi vuonna 1962 kauppalaivastoon, jossa palveli kahdentoista vuoden ajan. Hän on metodistien paikallissaarnaaja. Hän on julkaissut kirjat "Onward Christian Socialist" (1995) ja "Where Are the Prophets?" (2006).


title: Goran Bezina

text: Goran Bezina (s. 21. maaliskuuta 1980 Split, Kroatian ST, Jugoslavia) on sveitsiläis-kroatialainen jääkiekkopuolustaja, joka pelaa National League A:n Genève-Servette HC:ssä. Elite Prospects -sivuston Ulf Anderssonin mukaan isokokoinen Bezina on all around -puolustaja, joka tekee jäällä monia asioita hyvin, on hyvän laukauksensa ansiosta käyttökelpoinen ylivoimapelaaja ja käyttää kokoaan fyysiseen peliin. Häneltä löytyy myös johtajuutta ja Bezina onkin toiminut peräti kymmenen kautta aiemman seuransa, NLA-joukkue Genève-Servette HC:n kapteenina.


title: Goran Bezina

text: Bezina on kauden 2016–2017 jälkeen Genève-Servette HC:n seurahistorian toiseksi eniten runkosarjaotteluita (541) pelannut sekä eniten teho- (324) ja syöttöpisteitä (226) tehnyt ja eniten jäähyminuutteja (686) kerännyt pelaaja. Hän on myös joukkueen seurahistorian kärjessä pudotuspelien/karsintasarjan ottelu- (108), piste- (63), maali- (18), syöttö- (45) ja jäähytilastossa (191).


title: Goran Bezina

text: Bezina syntyi Kroatiassa, mutta kasvoi Sveitsissä ja on Monthey-Chablais HC:n kasvatti. Hän debytoi miesten peleissä kuitenkin Villars HC:ssä Sveitsin kolmanneksi korkeimmalla sarjatasolla 1. Ligassa kaudella 1997–1998. Kaudeksi 1998–1999 Bezina siirtyi Fribourg-Gottéroniin, jossa hän teki debyyttinsä Nationalliga A:ssa pelaten siellä 38 runkosarja-, neljä karsintasarja- ja kuusi EHL-ottelua ilman tehopisteitä. Phoenix Coyotes varasi Bezinan kahdeksannella kierroksella 234. pelaajana . Kaudella 1999–2000 hän avasi pistetilinsä NLA:ssa teki 44 runkosarjaottelussa tehot 3+6=9. Kaudella 2000–2001 Bezina teki liigan runkosarjassa 20 tehopistettä ja hän oli kymmenellä osumallaan Gottéronin eniten maaleja tehnyt puolustaja.


title: Goran Bezina

text: Kaudeksi 2001–2002 Bezina siirtyi Phoenix Coyotesin organisaatioon. Hän pelasi tulokassopimuksensa ensimmäisen kauden kokonaan AHL-joukkue Springfield Falconsissa, jossa tulokaskausi toi 66 runkosarjaottelussa tehot 2+11=13. Bezina debytoi Coyotesin NHL-joukkueessa kolmannella kaudellaan 2003–2004, jolloin hän pelasi siellä kolme runkosarjaottelua ilman tehopisteitä. Bezina teki NHL-debyyttinsä 10. maaliskuuta 2004 Los Angeles Kingsia vastaan. Hän sai ottelussa jääaikaa 5.01 minuuttia. Bezinasta tuli kaikkien aikojen ensimmäinen kroatialaissyntyinen pelaaja NHL:ssä, tosin ensimmäinen Kroatiassa kiekko-oppinsa saanut NHL-pelaaja oli myöhemmin Borna Rendulić kaudella 2014–2015. Bezina pelasi viimeisenkin tulokassopimusvuotensa suurimmaksi osaksi Falconsissa, jonka eniten maaleja tehnyt puolustaja hän oli 11 osumallaan.


title: Goran Bezina

text: Bezina palasi kaudeksi 2004–2005 kotimaahansa Sveitsiin ja siirtyi Genève-Servette HC:n riveihin. Hän nousi joukkueen varakapteeniksi ja oli Servetten tehokkain puolustaja tehoilla 7+12=19, kuten myös seuraavalla kaudella 2005–2006 tehoilla 8+14=22. Kaudella 2006–2007 Bezina nousi Servetten varakapteeniksi. Hän voitti tehoilla 13+20=33 koko NLA:n puolustajien maalipörssin ja sijoittui puolustajien pistepörssissä toiseksi edellään vain Kloten Flyersin Radek Hamr. Bezina valittiin kauden päätteeksi sekä liigan median tähdistökentälliseen että Sveitsin tähdistökentälliseen. Hän vahvisti loppukaudella myös Itävallan Erste Bank Eishockey Ligan EC Salzburgia. Bezina teki 11 playoff-ottelussa pelipaikkaansa nähden kovat tehot 4+8=12, oli EBEL:n tehokkain puolustaja ja pudotuspelien pistepörssin kolmas. Hän voitti myös liigan tehotilaston lukemalla +11. Bezina voitti kauden päätteeksi Itävallan-mestaruuden.


title: Goran Bezina

text: Kaudeksi 2007–2008 Bezina palasi Servetteen ja joukkueen kapteeniksi. Hän teki NLA:n yhden kauden piste-ennätyksensä tehoilla 11+25=36, joilla Bezina oli Servetten tehokkain puolustaja ja neljänneksi paras pistemies. Hän sijoittui koko liigan puolustajien pistepörssissä kolmanneksi. Bezina eteni joukkueen kanssa NLA:n finaaleihin, mutta Sveitsin-mestaruuden vei kuitenkin ZSC Lions otteluvoitoin 4–2. Hänet valittiin kauden päätteeksi liigan parhaaksi puolustajaksi, median tähdistökentälliseen sekä Sveitsin tähdistökentälliseen. Kaudella 2008–2009 Bezina oli Servetten tehokkain puolustaja tehoilla 11+19=30, joilla hän sijoittui NLA:n puolustajien pistepörssissä kymmenenneksi. Bezina valittiin kauden päätteeksi Sveitsin tähdistökentälliseen. Kaudella 2009–2010 hän oli Servetten tehokkain puolustaja tehoilla 7+19=26. Bezina voitti myös pudotuspelien puolustajien pistepörssin tehoilla 4+12=16. Hän eteni Servetten kanssa NLA:n finaaleihin, mutta mestaruuden vei kuitenkin SC Bern otteluvoitoin 4–3.


title: Goran Bezina

text: Bezina oli kaudella 2010–2011 kahdeksalla osumallaan Servetten eniten maaleja tehnyt puolustaja Brian Pothierin kanssa ja jakoi 30 tehopisteellään NLA:n puolustajien pistepörssin kuudennen sijan SCL Tigersin Jörg Reberin kanssa. Pudotuspeleissä hän oli joukkueensa paras maalintekijä neljällä osumallaan. Bezina edusti Servetteä kauden aikana myös Spengler Cupissa, jonka tähdistökentälliseen hänet valittiin. Kaudella 2011–2012 Bezina oli tehoilla 7+20=27 Servetten eniten maaleja tehnyt puolustaja sekä tehokkain puolustaja Brian Pothierin kanssa. He jakoivat NLA:n puolustajien pistepörssin viidennen sijan. Bezina valittiin kauden päätteeksi Sveitsin tähdistökentälliseen. Kaudella 2012–2013 hän oli Servetten tehokkain puolustaja ja kolmanneksi paras pistemies tehoilla 10+21=31, joilla Bezina sijoittui NLA:n puolustajien pistepörssissä kolmanneksi. Hänet valittiin kauden päätteeksi liigan median tähdistökentälliseen. Kaudella 2013–2014 Bezina jakoi tehoilla 8+24=32 koko NLA:n puolustajien maalipörssin voiton kolmen muun pelaajan kanssa ja sijoittui puolustajien pistepörssissä toiseksi edellään vain ZSC Lionsin Marc-André Bergeron. Hän edusti Servetteä kauden aikana myös Spengler Cupissa, joka päättyi joukkueen voittoon, kuten myös vuotta myöhemmin.


title: Goran Bezina

text: Kaudeksi 2016–2017 Bezina siirtyi vuoden mittaisella sopimuksella KHL:n kroatialaisjoukkue Medveščak Zagrebiin. Hän nousi joukkueen varakapteeniksi. Bezina valittiin 11. syyskuuta 2016 KHL:n viikon puolustajaksi. Tammikuun 2017 lopulla hän palasi kuitenkin loppukaudeksi kotimaahansa Servetten riveihin, kun Medveščak kärsi taloudellisista ongelmista.


title: Goran Bezina

text: Bezina edusti Sveitsiä Torinon olympiakisoissa 2006 sekä niiden karsinnoissa, jolloin hän jakoi joukkueensa sisäisen tehotilaston voiton Ivo Rüthemannin ja Thomas Zieglerin kanssa lukemalla +3. Bezina pelasi myös MM-kilpailuissa vuosina 2001, 2003, 2004, 2005, 2006, 2007, 2008, 2009, 2010, 2011 ja 2012. Vuoden 2005 turnauksessa hänet valittiin Valko-Venäjää vastaan pelatun jatkosarjaottelun päätteeksi Sveitsin ottelun parhaaksi pelaajaksi. Vuoden 2011 turnauksessa Bezina toimi Sveitsin varakapteenina. Hän voitti vuoden 2012 turnauksen jäähypörssin 29 minuutillaan.


title: Goran Bezina

text: Bezina pelasi myös alle 20-vuotiaiden MM-kilpailuissa vuosina 1999 ja 2000, joista jälkimmäisessä turnauksessa hän voitti Sveitsin sisäisen tehotilaston lukemalla +8. Bezina pelasi myös alle 18-vuotiaiden EM-kilpailuissa vuonna 1998.


title: Goran Bezina

text: Bezinan pikkuveli Toni pelaa Sveitsin 1. Ligaa Monthey-Chablais HC:ssä. Hän on aiemmin esiintynyt myös kahdella kaudella Genève-Servette HC:n NLA-joukkueessa.


title: Fanariootit

text: Fanariootit () olivat Konstantinopoliin kaupungin valloituksen 1453 jälkeen jääneitä kreikkalaisia, erityisesti ylimysperheitä. He asuivat Konstantinopolissa Fanarin kaupunginosassa, ja jotkut heistä nousivat merkittävään asemaan ottomaanien valtakunnan palveluksessa.


title: Walter J. Veith

text: Walter Julius Veith (s. 1949) on eteläafrikkalainen eläintieteilijä, joka tunnetaan aktiivisena kreationistina. Hän sai luonnontieteiden kandidaatin ja maisterin arvot Stellenboschin yliopistolta ja eteni filosofian tohtoriksi Kapkaupungin yliopistosta. Nykyisin hän toimii Länsi-Kapin yliopiston eläintieteen laitoksen professorina ja puheenjohtajana.


title: Walter J. Veith

text: Entinen ateisti Veith hyväksyi aiemmin evoluutioteorian, mutta sitten hän ilmoitti hyväksyneensä Raamatun luotettavimmaksi koskaan lukemakseen kirjaksi. Hänen siirtymisensä kreationismin kannattajaksi ei kuitenkaan ollut äkillinen tapahtuma vaan pidempi prosessi. Nykyisin hän uskoo tiedettyjen tosiasioiden tukevan ihmisen suunnitelmallista alkuperää.


title: Walter J. Veith

text: Veith on vihitty seitsemännen päivän adventistien pastoriksi. Hän on saanut mainetta luennoillaan ja julkaisuillaan, joiden joukossa on kirja "The Genesis Conflict: Putting the Pieces Together". Hän on esittänyt myös salaliittoteorioita: hänen mukaansa esimerkiksi katoliset, muslimit ja mormonit ovat liitossa.


title: Ranskalainen tarot

text: Ranskalainen tarot ( tai "tarot français") on tikkipeli-perheeseen kuuluva korttipeli, jota pelataan ranskalaisilla tarot-korteilla. Peli vastaa haastavuudeltaan tavallisella korttipakalla pelattavaa bridgeä.


title: Ranskalainen tarot

text: Pakassa on 78 pelikorttia:


title: Ranskalainen tarot

text: Tarot 21, 1 ja narri ovat kolme oudleria eli päätyä. Pelistrategia rakentuu näiden kolmen kortin ympärille.


title: Ranskalainen tarot

text: Korteilla on seuraavat pistearvot:


title: Ranskalainen tarot

text: Laskemisen helpottamiseksi arvokkaammat kortit lasketaan pareittain tavan korttien kanssa, jolloin arvot ovat:


title: Ranskalainen tarot

text: Kaikkien korttien arvo yhteensä 91 pistettä.


title: Ranskalainen tarot

text: Tarot on neljän hengen peli (pelistä on versiot myös 3 ja 5 pelaajalle).


title: Ranskalainen tarot

text: Tarot on samaan aikaan sekä yksilöpeli että joukkuepeli. Pelin aikana yksi pelaaja, jota kutsutaan tarjoajaksi tai pelinviejäksi, pelaa yksin kolmea muuta pelaajaa vastaan. Näitä kolmea kutsutaan puolustajiksi. Tilanne ja pelaajien rooli vaihtuu jokaisen jaon aikana riippuen pelaajien tarjouksista.


title: Ranskalainen tarot

text: Tutkittuaan kädessään olevat kortit, pelaaja tarjoaa tietyn arvoisen pelin muita vastaan pelatessaan. Kuinka monta pistettä tarjoajan on saatava lunastaakseen lupauksensa riippuu hänellä olevien päätykorttien määrästä tikkien jälkeen.


title: Ranskalainen tarot

text: Voittoon tarvittavat pisteet


title: Ranskalainen tarot

text: Lista paljastaa päätykorttien merkityksen pelistrategialle. Kortteja tarot 21 ja narri ei voi menettää. Narria ei kannata pelata viimeisessä tikissä, paitsi Slammin aikana, muutoin se siirtyy vastustajalle. Tarot 1 on sen sijaan epävarma kortti, koska se on valttikorteista matalin. Sen voi menettää tai sen voi voittaa itselleen.


title: Ranskalainen tarot

text: Ennen jakoa pelaajat vetävät sokkona kortit. Alimman kortin saanut on ensimmäinen jakaja. Jos korttien arvo on sama, maa ratkaisee. Maat korkeimmasta alimpaan: pata, hertta, ruutu ja risti. Valtit ovat arvokkaimmat aina. Narrin saaja vetää uuden kortin.


title: Ranskalainen tarot

text: Jakajan vastapäätä istuva pelaaja sekoittaa pakan. Hänestä seuraava pelaaja nostaa pakan, minimi nosto / jättö on 3 korttia.


title: Ranskalainen tarot

text: Jakaja jakaa kortit kolmen pinoissa vastapäivään. Jaon aikana jakaja muodostaa kuuden kortin "Lesken" kortti kortilta (ensimmäinen ja viimeinen kortti ei voi tulla "Leskeen"). Jakovirheen tapahtuessa, jako suoritetaan uudestaan, mutta jakaja ei voi olla tarjoaja kyseisessä jaossa. Leskeä kutsutaan joskus myös koiraksi.


title: Ranskalainen tarot

text: Jaon aikana kortteja ei saa kääntää, katsoa tai nostaa. Kortit katsotaan vasta jaon päätyttyä. Kortteja ei ole pakko jakaa kädessä maittain, mutta sen tekeminen auttaa aloittajaa hahmottamaan peliä.


title: Ranskalainen tarot

text: Jos pelaaja on saanut jaossa yhden ainoan valtin ja se on valtti ykkönen, eikä hänellä ole narria, hän paljastaa korttinsa ja jako mitätöidään. Tämä on tehtävä ennen tarjouskierrosta.


title: Ranskalainen tarot

text: Etumies aloittaa tarjoukset. Jos hän passaa, seuraava tarjoaa. Jos kaikki passaavat suoritetaan uusi jako vastapäivään edeten. Jos pelaaja haluaa tehdä tarjouksen, korttien näyttäessä tarpeeksi vahvoilta muita pelaajia vastaan, hän lausuu: "otan", "pidän", "pidän ilman Leskeä" tai "pidän leskeä vastaan". Pelaajat, jotka eivät ole passanneet tai tehneet tarjousta, voivat ylittää tarjouksen korkeammalla tarjouksella. Sama pelaaja voi passata tai tarjota vain kerran. Jos on jo passannut ei voi tarjota. Tarjousten arvo on seuraava:Slammi on bonus, jonka saa voittamalla kaikki tikit. Slammi on harvinainen. Slammin bonus lisätään tai vähennetään tarjoukseen.


title: Ranskalainen tarot

text: Slamin tarjoaja saa oikeuden aloittaa tikit, vaikka hän ei olisikaan etumies. Onnistuakseen tarjoajan on voitettava kaikki tikit ja pelattava narri viimeisessä tikissä, jolloin hän saa poikkeuksellisesti pitää narrin. Jos slam epäonnistuu jokainen puolustaja saa 200 lisäpistettä.


title: Ranskalainen tarot

text: Otan- ja pidän-tarjouksissa tarjoaja kääntää lesken eli koiran kortit ja näyttää ne kaikille pelaajille. Hän liittää ne käteensä ja poistaa kädestään 6 korttia, jotka pidetään salassa muilta. Nämä ovat osa tarjoajan tikkejä.


title: Ranskalainen tarot

text: Tarjoaja ei voi poistaa kuninkaita, päätyjä tai valtteja. Jos hän joutuu pakosta poistamaan valtteja, ne paljastetaan puolustajille. Kun tämä on ohi, tarjoaja sanoo "peli", jonka jälkeen hän ei saa enää muuttaa kättään.Kourallinen eli poignee


title: Ranskalainen tarot

text: Pelaaja, jolla on kourallinen, voi todistaa sen ennen ensimmäistä pelattua korttiaan. Hän näyttää vain tarpeellisen määrän kortteja, ei ylimääräisiä. Narri lasketaan valttikortiksi kourallisissa. Jos pelaaja paljastaa narrin, se kertoo, ettei hänellä ole näytettyä enempää valtteja.Nämä bonuspisteet eivät tuplaannu, vaan ne lisätään joko tarjoajan voittopisteisiin tai jokaisen puolustajan voittopisteisiin. Eli jos tarjoaja voittaa ja hänellä oli kaksi kourallista, jokainen puolustaja maksaa hänelle 30 ylimääräistä. Toisessa tapauksessa tarjoaja maksaa jokaiselle puolustajalle 30 ylimääräistä. Kourallinen


title: Ranskalainen tarot

text: Valtti ykkönen viimeisessä tikissä


title: Ranskalainen tarot

text: Jos valtti ykkönen on mukana pelin viimeisessä tikissä, kortin voittanut puoli saa ylimääräiset 10 pistettä. Tämä summa kerrotaan tarjouksen bonusarvolla. Näin tehdään olipa jaon tulos mikä tahansa.


title: Ranskalainen tarot

text: Kun tarjoaja on saanut kätensä valmiiksi ja sanonut "Peli", etumies aloittaa tikin ja peli etenee vastapäivään.


title: Ranskalainen tarot

text: Tikin voittaja aloittaa seuraavan tikin. Peli etenee seuraavien sääntöjen mukaan:Kun jako on pelattu, tarjoaja ja puolustajat laskevat pisteensä, jotka voitetuista tikkikorteista saa tienattua.


title: Ranskalainen tarot

text: Pitääkseen tarjouksensa tarjoajan on tienattava tietty määrä pisteitä, mikä riippuu kerättyjen päätyjen määrästä. Jos pistemäärä on tasan tarjous pitää; jos pisteitä on yli, ylimääräiset pisteet tulevat tienestiksi; jos tarjous on ali, puuttuvat pisteet ovat tappioksi.


title: Ranskalainen tarot

text: Tarjous on aina 25 pisteen arvoinen, 25 pistettä lisätään joko voittoon tai tappioon.


title: Ranskalainen tarot

text: Tämä lopputulos kerrotaan tarjouksen mukaan:Jokainen puolustaja tienaa saman määrän pisteitä: miinuksena, jos tarjous pitää, plussana, jos tarjous kaatuu.


title: Ranskalainen tarot

text: Tarjoaja tienaa tuloksen kolminkertaisena, positiivisena, jos tarjous pitää ja negatiivisena, jos tarjous kaatuu.


title: Ranskalainen tarot

text: Jokaisen neljän pelaajan pistemäärien summa on aina 0 missä pelivaiheessa tahansa.


title: Ranskalainen tarot

text: Samat säännöt kuin neljälle, mutta kortit jaetaan 4 kerrallaan. Jokainen pelaaja saa 24 korttia ja koirassa on 6 korttia normaaliin tapaan. Bonukset ovat:


title: Ranskalainen tarot

text: Kortit jaetaan 3 kerrallaan. Pelaajat saavat 15 korttia. Tarjoukset ovat identtiset. Bonukset ovat:


title: Ranskalainen tarot

text: Ennen lesken kääntämistä tarjoaja kutsuu haluamansa kuninkaan ja sen omistajasta tulee hänen parinsa. Jos tarjoajalla itsellään on kaikki kuninkaat hän kutsuu daamia jne... Jos kutsuttu kortti on leskessä, hän pelaa yksin muita vastaan. Aloitustikkiä ei voi pelata kutsutun kuninkaan maasta ellei aloiteta kyseisellä kuninkaalla.


title: Ranskalainen tarot

text: Pisteet jaetaan tarjoajan ja parin hyväksi 2/3 tarjoajalle ja 1/3 parille. Yksin pelatessa koko potti menee tarjoajalle.


title: Ranskalainen tarot

text: Ranskan tarotliitto ei ole antanut virallisia sääntöjä viiden hengen pelille. Siksi suosittellaan seuraavia sääntömuutoksia:


title: Kalabaliikki

text: Kalabaliikki, ’kahakka, metakka, meteli’, on ruotsiin ja suomeen lainautunut alkujaan turkin kielen sana "kalabalık", 'ihmisjoukko, lauma, tungos, sekamelska', jota ei tunneta muissa Länsi- ja Pohjois-Euroopan kielissä. Romanian kielessä sana on muodossa "calabalâc" ja tarkoittaa ’erilaisia tavaroita epäjärjestyksessä, sekasotkua’.


title: Kalabaliikki

text: Sanan lainautumisen taustalla on Kaarle XII:n oleskelu joukkoineen, joissa mukana oletettavasti myös suomalaisia, romanialaisten asuttamalla alueella ja siellä sattunut Benderin kalabaliikki.


title: Uuskalvinismi

text: Uuskalvinismi tai neokalvinismi on 1800-luvulla Alankomaissa Abraham Kuyperin johdolla syntynyt kalvinistinen liike, jonka tarkoituksena oli historiallisen kalvinismin uudelleenherättäminen valistusajan jälkeisten sosiaalisten, kulttuuristen ja uskonnollisten vaikutusten kumoamiseksi. Termin ottivat käyttöön alun perin Kuyperin vastustajat, mutta se myöhemmin hyväksyttiin myös liikkeen sisällä.


title: Uuskalvinismi

text: 1800-luvun uuskalvinismi asetti reformaatioon perustuvat periaatteensa toisaalta katolista ja toisaalta maallista ajattelua vastaan ja sen tunnusomainen piirre oli kaiken kattava maailmankuva, joka perustui Raamattuun. Kuyper katsoi, että Jumala hallitsi erillisiä luomakunnan piirejä, esimerkiksi kansakuntia, joita piti suojella liberalismilta ja vallankumouksellisilta aatteilta. Kuyper vastusti myös valistusaatteen ihmisten yksilöllisyyden ja rationaalisuuden korostamista ja katsoi, että ne olivat johtaneet Ranskan vallankumouksen innoittamiin ajatuksiin vapaudesta, veljeydestä ja tasa-arvosta. Nämä ajatukset kyseenalaistivat hänen mielestään Jumalan auktoriteetin.


title: David Mallet

text: David Mallet (alk. Malloch) (noin 1705–1765) oli skotlantilainen näytelmäkirjailija.


title: David Mallet

text: Mallet opiskeli Edinburghin yliopistossa ja muutti Lontooseen 1723 yksityisopettajaksi. Hän tutustui siellä Alexander Popeen, James Thomsoniin ja muihin kirjallisuuden parissa toimiviin henkilöihin. Samana vuonna hän kirjoitti tunnetuimman teoksensa "William and Margaret", joka on mukaelma kansanballadista. Vuonna 1740 hän teki yhteistyössä Thomsonin kanssa naamionäytelmän "Alfred", johon kuului "Rule, Britannia!". Hän ei ollut erityisen pidetty skotlantilaisten keskuudessa, vaan häntä luonnehdittiin häikäilemättömäksi.


title: David Mallet

text: Hänen tuolloin suositut näytelmänsä ja runonsa, esimerkiksi "Amyntor and Theodora", ovat jääneet unohduksiin, mutta hänen merkittävyyttään osoittaa, että poliitikko ja filosofi Henry St John valitsi hänet kirjallisen jäämistönsä hoitajaksi. Mallet toimitti ja julkaisi St Johnin tuotannon.


title: Geoffrey Cronjé

text: Geoffrey Cronjé (1907–1992) oli eteläafrikkalainen Pretorian yliopiston sosiologian professori ja yksi apartheid-järjestelmän keskeisistä ideologeista.


title: Geoffrey Cronjé

text: Cronjé valmistui Stellenbochin yliopistosta vuonna 1929 ja monien muiden aikansa afrikaanerien tavoin jatkoi opintojaan Saksassa ja Alankomaissa, missä omaksui eurooppalaisen oikeiston tavoitteet ja menetelmät. Hän väitteli tohtoriksi Amsterdamin yliopistossa ja valittiin pian kotimaahansa palattuaan sosiologian professoriksi Pretorian yliopistoon. Opiskeluaikanaan Etelä-Afrikassa Cronjé liittyi natsimyönteiseen "Dietse Studentbondiin" ja oli perustamassa "Afrikaanse Nationalise Studentebondia". Myöhemmin hänet kutsuttiin "Broederbondin" jäseneksi.


title: Geoffrey Cronjé

text: Cronjé esitti, että niin kauan kun afrikaanerit joutuivat elämään vähemmistönä rodullisesti ja kulttuurisesti erilaisessa ympäristössä, he eivät voisi antaa maan mustan enemmistön kehittyä taloudellisesti tai poliittisesti, koska se johtaisi mustien ylivaltaan. Hän piti tätä kuitenkin epäoikeudenmukaisena ja -kristillisenä ja tarjosi ratkaisuksi täydellistä rotuerottelua (, "erillisyys") mustien ja valkoisten välille.


title: Geoffrey Cronjé

text: Cronjén vuonna 1948 julkaistu "Voogdyskap en apartheid" teos hahmotteli Kansallispuolueen apartheid-ohjelman sisällön, jonka perusteella intialaiset tulisi lähettää takaisin Intiaan, värilliset erotella ja mustat palauttaa "kotimaihinsa".


title: Geoffrey Cronjé

text: Vuoden 1948 jälkeen Cronjé vetäytyi aktiivisesta poliittisesta elämästä ja keskittyi pienimuotoisempaan sosiologiseen tutkimukseen köyhiin afrikaanereihin liittyvissä kysymyksissä.


title: Mikko Pirhonen

text: Mikko Pirhonen (14. huhtikuuta 1873 Hiitola – 17. kesäkuuta 1904 Kuopio) oli suomalainen kansakoulunopettaja ja näytelmäkirjailija. Hän käytti nimimerkkejä "Mikko Puhurinen" ja "M.P."


title: Mikko Pirhonen

text: Pirhonen valmistui kansakoulunopettajaksi Sortavalan seminaarista 1895 ja asui sitten Kuopiossa vuodesta 1895 toimien siellä kansakoulunopettajana. Pirhonen osallistui raittiusliikkeen ja työväenliikkeen toimintaan ja hän oli myös Kuopion kaupunginvaltuutettuna.


title: Kaliumsulfaatti

text: Kaliumsulfaatti (KSO) on kalium- ja sulfaatti-ionien muodostama ioniyhdiste. Luonnossa kaliumsulfaattia esiintyy useissa eri mineraaleissa.


title: Kaliumsulfaatti

text: Kaliumsulfaattia valmistetaan antamalla kaliumkloridin reagoida rikkihapon kanssa. Tällöin syntyy kaliumsulfaattia ja sivutuotteena suolahappoa. Reaktiossa syntyy ensin kaliumvetysulfaattia, joka reagoi edelleen kaliumkloridin kanssa muodostaen kaliumsulfaattia ja suolahappoa. Tällä menetelmällä kaliumsulfaattia valmistaa muun muassa Kemira GrowHow Kokkolan tehtaallaan.


title: Kaliumsulfaatti

text: Kaliumsulfaattia voidaan valmistaa myös muilla tavoin. Tyypillinen tapa valmistaa yhdistettä on kaliumia ja magnesiumia sisältävien mineraalien, kuten langbeiniitin tai kiessiriitin reaktio kaliumkloridin kanssa. Tuotteina syntyy kaliumsulfaattia ja magnesiumkloridia. Alla langbeiniitin reaktio:


title: Kaliumsulfaatti

text: Kaliumsulfaattia syntyy myös kuumennettaessa kaliumvetysulfaattia. Kuumennuksen ensimmäisessä vaiheessa poistuu vettä, jolloin muodostuu kaliumpyrosulfaattia. Kuumennuksen jatkuessa kaliumpyrosulfaatista irtoaa rikkitrioksidimolekyyli ja syntyy kaliumsulfaattia.


title: Kaliumsulfaatti

text: Kaliumsulfaattia käytetään pääasiassa kaliumlannoitteena. Lisäksi sitä käytetään muun muassa elintarvikkeissa happamuuden säätöaineena. Sen e-koodi on yhdessä kaliumvetysulfaatin kanssa E515.


title: Kaliumsulfaatti

text: Kaliumsulfaatti on lievästi myrkyllistä hengitettynä tai nieltynä. Kaliumsulfaattipöly aiheuttaa yskää ja hengen ahdistusta. Nielemisen seurauksena voi olla kipua vatsassa ja huonovointisuutta.


title: Roman Wick

text: Roman Wick (s. 30. joulukuuta 1985 Zuzwil, Sveitsi) on sveitsiläinen jääkiekkoilija, pelipaikaltaan laitahyökkääjä. Wick siirtyi kaudeksi 2011–2012 Sveitsin pääsarjan Kloten Flyersiin.


title: Roman Wick

text: Wickin pääsarjaura alkoi kaudella 2002–2003 kun hän pääsi pelaamaan Kloten Flyersin edustusjoukkueessa yhdeksän runkosarjaottelua. Kauden 2003–2004 Wick pelasi vielä Klotenissa ennen siirtymistään Pohjois-Amerikkaan WHL:n Red Deer Rebelsiin. Ottawa Senators varasi Wickin NHL:ään viidennellä kierroksella varausvuorolla 156. Ensimmäisellä kaudellaan Red Deerissä Wick teki tehot 32+38=70 66:ssa ottelussa.


title: Roman Wick

text: Kaudella 2005–2006 Wick siirtyi kesken kauden Red Deeristä Lethbridge Hurricanesiin. Wick pelasi Lethbridgessä 38 ottelua tehoilla 14+17=31. Kaudeksi 2006–2007 Wick palasi takaisin Kloteniin.


title: Roman Wick

text: Vuonna 2010 Wick siirtyi Pohjois-Amerikan ammattilaissarjoihin. Hän aloitti kauden 2010–2011 AHL:n Binghamton Senatorsissa, ja ensimmäisen NHL-ottelunsa hän pelasi 25. helmikuuta 2011, jolloin Ottawa kohtasi Buffalo Sabresin. Wick edusti Ottawaa lopulta NHL:ssä seitsemässä ottelussa. Pääosan kaudesta hän pelasi Binghamtonissa, joka voitti keväällä 2011 sarjan mestaruuden, Calder Cupin. Wick päätti yhden Senators-kauden jälkeen palata Eurooppaan, kun hän teki sopimuksen Klotenin kanssa.


title: Roman Wick

text: Wick on edustanut Sveitsin maajoukkuetta vuosien 2008 ja 2009 MM-kisoissa.


title: Augustus Tholey

text: Augustus Tholey (?–1898) oli ranskalaissyntyinen litografi, joka teki myös pastelleja. Hän muutti Yhdysvaltoihin Philadelphiaan Alsace-Lorrainesta 1848.


title: Augustus Tholey

text: Tholey teki muun muassa romantisoidun kuvan Kaarle XII:sta ja Benderin kalabaliikista.


title: Nicolaas Johannes Diederichs

text: Nicolaas Johannes Diederichs (17. marraskuuta 1903 – 21. elokuuta 1978) oli eteläafrikkalainen taloustieteilijä ja poliitikko. Hän toimi maansa valtiollisena presidenttinä vuosina 1975–1978. Diederichs väitteli tohtoriksi Leydenin yliopistosta ja nousi 1930- ja 1940-luvuilla merkittäväksi hahmoksi afrikaanerinationalistisissa piireissä.


title: Nicolaas Johannes Diederichs

text: Vuosina 1953–1975 Diederichs oli Kansallispuolueen kansanedustaja maan parlamentissa ja toimi talousministerinä vuosina 1958–1967, kaivosministerinä 1961–1964 ja valtiovarainministerinä 1967–1975. Vuodesta 1975 kuolemaansa asti hän toimi maan valtiollisena presidenttinä.


title: Nicolaas Johannes Diederichs

text: Teoksessa ”Nationalismi maailmankatsomuksena ja sen suhde internationalismiin” Diederich esitti, että Jumala oli luonut kansakunnat ja näillä kansakunnilla oli jumalallinen oikeutus olemassaoloon toisistaan erillisinä. Tämän vuoksi afrikaanereilla oli oikeus hylätä brittien muodostama Etelä-Afrikka, jossa afrikaanerit joutuisivat elämään muiden etnisten ryhmien rinnalla vähemmistönä.


title: Venäjän–Turkin sota (1735–1739)

text: Venäjän–Turkin sota 1735–1739 käytiin keisarillisen Venäjän ja Osmanien valtakunnan välillä. Venäjän syitä sotaan olivat Venäjän laajentumispyrkimys Mustallemerelle ja tilaisuuden salliessa myös pidemmälle, sekä Krimin tataarien tekemät ryöstöretket osmanien puolelta Venäjän hallitsemaan Ukrainaan. Syyt olivat toisin sanoen samat, joiden vuoksi valtakunnat olivat taistelleet toisiaan vastaan jo monta kertaa.


title: Venäjän–Turkin sota (1735–1739)

text: Keisarinna Annan hallitsema Venäjä soti Puolan perimyssodassa voittoisasti ja nosti suosimansa August III:n Puolan valtaistuimelle. Sotatoimet päättyivät vuonna 1735 solmittuun välirauhaan, mutta sota nosti jännitteitä myös Istanbulissa, sillä toinen Puolan kruununtavoittelijoista oli Ranskan tukema Stanisław Leszczyński. Ranskalla puolestaan oli hyvät suhteet sulttaani Mahmud I:n hallitsemaan Osmanien valtakuntaan.


title: Venäjän–Turkin sota (1735–1739)

text: Puolan perimyssodan päättymisen jälkeen Venäjä käänsi ulkopolitiikan suuntansa etelään vuonna 1735. Vuosina 1722–1723 käydyssä Venäjän–Persian sodassa Venäjä oli vallannut alueita Persialta, mutta luovutti ne nyt takaisin solmiakseen liittolaissuhteen osmaneja vastaan. Venäjä käytti osmanien vastaisen sodan Casus bellinä tataarien ryöstöretkiä Ukrainaan ja aloitti sodan kostohyökkäyksellä Krimin kaanikuntaan. Kostohyökkäys kuitenkin epäonnistui. Vuosina 1730–1736 käyty Turkin–Persian sota oli päättynyt Bagdadin paššan vuonna 1734 välittämään välirauhaan, mutta Persia aloitti sodan uudestaan aktiivisesti Venäjän rinnalla.


title: Venäjän–Turkin sota (1735–1739)

text: Sotamarsalkka Burkhard Christoph von Münnich oli uudistanut tehokkaasti Venäjän armeijaa. Hän oli innokas osoittamaan uudistustensa hyödyt, mutta vei aikaa, ennen kuin sotaonni kääntyi hänen puolelleen.


title: Venäjän–Turkin sota (1735–1739)

text: Venäjä teki ensimmäisen isomman sotatoimensa vasta vuonna 1736. Münnichin 62 000 miehen Dneprin armeija valtasi osmanien Perekopinkannaksen linnakkeet toukokuussa 1736. Kesäkuussa armeija valtasi Krimin kaanikunnan pääkaupungin Bahtšisarain ja heinäkuussa Otšakovin linnakeen. Münnich teki suunnitelmia jopa Istanbulin valloittamisesta. Tämä olisi taannut Venäjän laivaston pääsyn Mustaltamereltä Välimerelle ja karkottanut osmanit Euroopasta, mutta hän ei onnistunut saamaan avointa taistelua vältteleviä tataareja kiinni. Münnich oli laskenut armeijan pärjäävän kahden kuukauden viljavarastolla, jota täydennettäisiin Krimin alueelta takavarikoidulla viljalla. Tässä hän oli tehnyt virheen.


title: Venäjän–Turkin sota (1735–1739)

text: Vaikka sodanjulistus oli ollut voimassa, hyökkäys Krimille oli osmaneille pieni yllätys. Suurvisiiri Silahdar Seyyid Mehmed pašša aloitti liikekannallepanon vasta huhtikuussa, kun sana venäläisten hyökkäyksestä saapui. Osmanit turvasivat tataareihin, jotka puolestaan kävivät sissisotaa vahvempaa ja uudenaikaisempaa armeijaa vastaan. He hyökkäsivät vastustajan kuormastojen kimppuun, tekivät pieniä iskuja erillisiä osastoja vastaan ja polttivat pellot ja talot venäläisten reitiltä. Münnich ei pystynyt täydentämään varastojaan ja hänen edetessään joukkojen huoltaminen vaikeutui vaikean maaston vuoksi. Lisäksi hänen armeijaansa alkoi vaivata kulkutauti, joka verotti miesvahvuutta huomattavasti. Münnich vetäytyi armeijoineen syksyllä.


title: Venäjän–Turkin sota (1735–1739)

text: Saman vuoden kesäkuun 19. päivänä Venäjän armeijan toinen osasto, Peter de Lacyn 28 000 miehen Donin armeija, valtasi Azovin linnakkeen Donin laivaston tuella. Turkkilaiset puolustautuivat urheasti, mutta linnakkeen ruutivarasto räjähti ja piiritys oli lyhyt. Turkkilaisten komentaja antautui ja heidän puolustuksensa aikana osoittamasta rohkeudesta vaikuttunut Lacy salli antautuneen varuskunnan lähteä linnoituksesta vapaasti venäläisten kunnianosoitusten saattelemana. Varuskuntaan kuului noin 3 500 miestä ja 2 500 naista ja lasta. Tämän jälkeen myös Lacy eteni heinäkuussa Krimin niemimaalle, mutta kohtasi saman huolto-ongelman, joka oli vaivannut Münnichia ja vetäytyi takaisin Azoviin. Vuoden 1736 sotaretket olivat vaatineet arviolta 30 000 venäläisen hengen, joista vain 2 000 oli kuollut taistelussa.


title: Venäjän–Turkin sota (1735–1739)

text: "Persian Napoleoniksi" kutsuttu sotapäällikkö Nadir Šah solmi rauhan Osmanien valtakunnan kanssa 17. lokakuuta 1736 Istanbulissa. Valtakuntien väliset rajat sovittiin samoiksi, kuin osmanisulttaani Murat IV:n aikana noin 100 vuotta aiemmin. Sodan viimeisenä vuonna Persia oli menestynyt taisteluissa ja sopimus oli sille edullinen. Osmanit eivät kuitenkaan olleet pahoillaan, sillä he saattoivat nyt keskittää joukkojaan pohjoiseen Venäjää vastaan. Voittojensa ansiosta Nadir Šah valitutti itsensä uudeksi Persian šaahiksi ja hän jatkoi vuonna 1726 alkanutta sotaa Afganistania vastaan. Nadir lakkautti edeltävän kuningashuoneen, Safavidin dynastian ja perusti oman Afsharidin dynastian.


title: Venäjän–Turkin sota (1735–1739)

text: Lacy hyökkäsi vuonna 1737 uudestaan Krimille idästä, tosin eri reittiä, ja onnistui aiheuttamaan suuria tappioita tataareille 40 000 miehen armeijallaan. Samaan aikaan Münnichin 80 000 miestä marssivat Dneprin yli lounaaseen Ukrainan ruohoarolle onnistuen valtaamaan Otšakovin linnakkeen, jälleen onnekkaan ruutivaraston räjähtämisen seurauksena. Vuoden 1737 sotaretken ongelmat toistuivat myös samankaltaisina kuin vuotta aikaisemmin; nälkä ja kulkutauti pakottivat Münnichin vetäytymään takaisin koilliseen.


title: Venäjän–Turkin sota (1735–1739)

text: Osmanien valtakunta ja Venäjä pitivät yllä neuvotteluyhteyttä lähes koko sodan ajan. Itävallan lähettiläät ottivat osaa neuvoitteluihin välittäjinä aina loppukesään 1737 asti, vaikka Itävalta ja Venäjä olivat solmineet salaisen sopimuksen jo tammikuussa. Venäjän sotatoimet eivät olleet menestyksekkäitä, mutta sen taisteluissa saamat voitot rohkaisivat Habsburgien Itävaltaa liittymään mukaan. Itävalta halusi osansa Balkanista ja samalla rajoittaa Venäjän valloitusten määrää. Rauhanneuvottelut katkesivat Nemyrivin kongressissa elokuussa, kun osmaneille kävi ilmi, että Itävalta olikin liittynyt sotaan Venäjän rinnalle. Itävallan armeijat hyökkäsivät Nišiin ja Vidiniin luottaen Valakiassa olevien venäläisten läheisyyden tuomaan tukeen. Itävaltalaiset valtasivat Nišin, mutta tämän jälkeen menestys väheni. Osmanit valtasivat Nišin takaisin lokakuussa ja Itävalta kärsi useita peräkkäisiä tappioita.


title: Venäjän–Turkin sota (1735–1739)

text: Yeğen Mehmed pašša nimitettiin suurvisiiriksi 3. joulukuuta 1737. Osmanien armeija alkoi osoittamaan ryhdistäytymisen merkkejä ja seuraavina kahtena vuonna sotaonni oli lähinnä heidän puolellaan.


title: Venäjän–Turkin sota (1735–1739)

text: Uusi sotavuosi 1738 toistui pitkälle samanlaisena kuin aikaisemmat. Lacy hyökkäsi jälleen Krimille, mutta ei saavuttanut huomattavaa menestystä. Münnich eteni 100 000 miehen kanssa lännempänä aina Dnestrille saakka, mutta jälleen heikko huolto, nälkä, kulkutaudit ja turkkilaisten häirintä pakottivat hänet vetäytymään. Balkanilla Itävallan armeija kykeni hädin tuskin pitämään puoliaan osmaneja vastaan.


title: Venäjän–Turkin sota (1735–1739)

text: Talvella osapuolet aloittivat uudet neuvottelut rauhasta, jotka kuitenkin kariutuivat lähinnä kahden syyn vuoksi. Turkkilaisten vaatimukset olivat kasvaneet heidän menestyttyä Itävaltaa vastaan ja toisaalta Münnich oli onnistunut vakuuttamaan keisarinnan hyväksymään hänen "itämaisen suunnitelmansa", jonka tarkoituksena oli vallata osmanien hallussa olevat Tonavan valtiot sekä hyökätä aina Istanbuliin asti.


title: Venäjän–Turkin sota (1735–1739)

text: Münnich marssi vuonna 1739 suuren armeijan kanssa Prutjoelle, kuten Pietari Suuri oli tehnyt Venäjän–Turkin sodassa vuonna 1711. Kuten tsaari aiemmin Münnich eteni liian syvälle ilman sivustatukea, jolloin hänen armeijansa yhteydet Venäjälle jäivät alttiiksi turkkilaisten ja tataarien hyökkäyksille. Osmanit saartoivat venäläiset, mutta Münnich ei lannistunut, vaan käynnisti taitavan hyökkäyksen vapauttaakseen joukkonsa saarroksesta. Elokuussa lähellä H'otynia käyty Stavutšanyn taistelu alkoi harhautushyökkäyksellä, jonka jälkeen hänen pääjoukkonsa hyökkäsivät voimalla ja tuhosivat turkkilaiset. Lisäksi Münnich valtasi H'otynin linnakkeen lähes ilman taistelua. Saatuaan käyttöönsä turkkilaisten varastot venäläiset saattoivat vallata suurimman osan Valakiasta loppukesän ja alkusyksyn 1739 aikana. Venäjän sodankäynti oli menestyksekästä kunnes Münnichille saapui häntä järkyttänyt uutinen: Itävalta on solminut erillisrauhan.


title: Venäjän–Turkin sota (1735–1739)

text: Itävallan rintamalla osmanikenraalit olivat keskittäneet joukkonsa vuonna 1739 Tonavalle, jossa itävaltalaiset huomasivat joukkojensa vahvuuden olevan vain neljäsosa osmanien joukoista. He kärsivät murskaavan tappion Grotskan taistelussa ja joutuivat vetäytymään Belgradiin asti. Osmanit piirittivät Belgradia samalla kun rauhanneuvottelut alkoivat. Rauhansopimus allekirjoitettiin 18. syyskuuta. Münnichin joukot jäivät Mustanmeren ja osmaniarmeijan väliin ilman liittolaistensa sivustatukea.


title: Venäjän–Turkin sota (1735–1739)

text: Itävalta allekirjoitti Belgradin rauhana tunnetun erillisrauhan 21. elokuuta 1739 luovuttaen Passarowitzin rauhassa vuonna 1718 saamiaan alueita takaisin osmaneille.


title: Venäjän–Turkin sota (1735–1739)

text: Itävallan rauhan takia venäläiset eivät voineet hyödyntää Münnichin joukkojen saavuttamaa menestystä. Venäläiset eivät voineet jatkaa etenemistä, sillä heidän sivustansa oli avoin. Kun lisäksi sota Ruotsin kanssa alkoi näyttää mahdolliselta, oli Venäjän pakko suostua rauhaan. Nissan rauha allekirjoitettiin 3. lokakuuta 1739. Venäläiset hyötyivät sopimuksessa hieman, sillä he saivat Azovin kaupungin takaisin, tosin sillä ehdolla, ettei sinne rakennettaisi uutta linnaketta. Venäläiset olivat kärsineet sodassa suurimmat tappiot, mutta lähinnä kulkutautien vuoksi. Vaikka Münnich oli jättänyt huollon liian vähälle huomiolle ja tehnyt uskaliaita suunnitelmia, oli hän kuitenkin ehdottoman oikeassa siinä, että uudistettu Venäjän armeija oli paljon taistelukykyisempi kuin vanhentunut osmaniarmeija.


title: Venäjän–Turkin sota (1735–1739)

text: Nissan sopimusta seurasi 30 vuotta kestänyt rauhan aikakausi osmanien valtakunnassa, jonka aikana sen rajanaapurit ja perinteiset kiistakumppanit sekaantuivat muihin sotiin. Idässä Nadir Šahin Persia kävi useita sotia ennen hallitsijansa salamurhaa. Lännessä ja pohjoisessa Venäjä ja Itävalta olivat mukana sekä Itävallan perimyssodassa vuosina 1740–1748 ja myöhemmin seitsenvuotisessa sodassa 1756–1763. Osmanivaltakunnalle tämä oli huono asia sotilaalliselta kannalta, koska sen armeija jäi syrjään Euroopan taistelukentiltä ja sotien aikana kehitetyistä uudistuksista, keksinnöistä ja sovelluksista.


title: Venäjän–Turkin sota (1735–1739)

text: Osmanien vasallin ja perinteisen liittolaisen Krimin kaanikunnan kohdalla sota paljasti muuttuneen voima-asetelman venäläisten ja Krimin tataarien välillä. Sodan aikana tataarit eivät kyenneet tekemään suuria tai tehokkaita sissi-iskuja ja ryöstöretkiä Venäjälle, eikä heidän puolustuksensa enää toiminut Venäjän armeijaa vastaan. Sen sijaan Venäjän joukot onnistuivat murtamaan tai kiertämään Perekopinkannaksella olleen tataarien perinteisen puolustuslinjan kolme kertaa vuosina 1736-1738 ja etenemään syvälle Krimin alueelle, jossa he pystyivät ajamaan krimiläisylimysten joukot pakoon vuorille ja polttamaan Karasubazarin (nyk. Bilohirsk) ja Gözleven (nyk. Jevpatorija) sekä kaanin palatsin Bahtšisaraissa. Seuraavassa vuosina 1768–1774 käydyssä Venäjän–Turkin sodassa Venäjä onnistui valtaamaan Krimin niemimaan ja ajamaan seuranneessa rauhassa vasallisuhteen purkamisen. Krimin kaanikunnan itsenäistyminen johti sen loppuun, sillä Venäjä otti Krimin haltuunsa vuonna 1784.


title: Oskar Toppelius

text: Oskar August Toppelius (31. tammikuuta 1828 Oulu – 30. kesäkuuta 1904 Helsinki) oli suomalainen lehtori ja kirjallisuudentutkija.


title: Oskar Toppelius

text: Toppeliuksen vanhemmat olivat Oulun kaupunginlääkäri, professori Gustaf Toppelius (1786–1864) ja Maria Calamnius. Hänen isoisänsä oli kuuluisa kirkkomaalari Mikael Toppelius. Toppelius pääsi ylioppilaaksi vuonna 1843. Filosofian kandidaatiksi hän valmistui vuonna 1850 ja lisensiaatiksi sekä tohtoriksi 1857. Hän toimi Helsingin yliopiston estetiikan ja uudemman kirjallisuuden dosenttina 1861–1869 ja Helsingin yliopiston kirjaston amanuenssina 1867–1869. Viimeksi Toppelius oli Vaasan lukion ja myöhemmin lyseon kreikan kielen lehtori 1869–1892.


title: Oskar Toppelius

text: Toppelius oli innokas teatterin harrastaja ja hän toimi muun muassa teatterikriitikkona. Hän oli lisäksi Suomalaisen Kirjallisuuden Seuran runoustoimikunnan jäsen 1865-1870 sekä 1897-1902.


title: Oskar Toppelius

text: Toppelius, joka kuoli naimattomana, testamenttasi suurimman osan omaisuudestaan Pohjois-Suomen kouluille, varsinkin suomenkielisille.Toppeliuksen kirjoittamaa viisinäytöksistä "Konungens läkäre" -huvinäytelmää, jota esitettiin Helsingissä ja Tukholmassa, ei koskaan painettu.


title: Anne Benjaminsen

text: Anne Irene Benjaminsen (o.s. Veijalainen, s. 25. maaliskuuta 1964) on suomalainen hiihtosuunnistaja ja viestisuunnistuksen maailmanmestari. Seuratasolla hän edusti Hämeenlinnan Suunnistajia.


title: Anne Benjaminsen

text: Kuopion MM-kilpailuissa 1988 Benjaminsen voitti viestikultaa ja sijoittui normaalimatkalla viidenneksi ja lyhyellä matkalla kahdeksanneksi. Viestissä hän hiihtosuunnisti keskimmäisen osuuden Sirpa Kukkosen aloittaessa ja Virpi Juutilaisen lopettaessa viestin. Pohjoismaiden mestaruuskisoista hän voitti viestikultaa vuosina 1987 ja 1989.


title: Anne Benjaminsen

text: Hänen puolisonsa Vidar Benjaminsen on hiihtosuunnistuksen moninkertainen maailmanmestari.


title: K. F. Wahlman

text: Karl Fredrik (K. F.) Wahlman (28. lokakuuta 1834 Huittinen – 2. maaliskuuta 1904 Kustavi) oli suomalainen opettaja ja runoilija.


title: K. F. Wahlman

text: Wahlmanin kirjoittamia runoja julkaistiin "Sanomia Turusta" ja "Uusi Suometar" -lehdissä


title: Oware

text: Oware on Mancala-peleihin kuuluva afrikkalainen lautapeli. Pelistä käytetään myös nimityksiä: Abapa, Wari, Warri ja Awele.


title: Oware

text: Oware on kahden hengen peli, jossa ei ole sattumaa. Pelissä pärjääminen riippuu pelaajan keskittymiskyvystä ja laskutaidosta. Pelilaudassa on kaksi kuuden kolon / kupin riviä. Lisäksi laudassa voi olla isot päätykupit siementen säilyttämistä varten, mutta niillä ei ole merkitystä itse pelin kannalta. Pelissä on käytössä 48 siementä, jotka jaetaan 12 kuppiin tasaisesti eli 4 kuhunkin kuppiin / koloon. Pelaajat asettuvat laudan molemmin puolin. Kumpikin pelaaja hallitsee oman puolensa kuuden kolon rivistöä. Tavoite on voittaa yli puolet siemenistä eli vähintään 25 siementä kylvämällä siemeniä omista kupeista ja ryöstämällä siemeniä vastustajan kupeista. Peli voi päättyä myös tasapeliin.


title: Oware

text: Pelaajat arpovat aloittajan. Jos peliä pelataan useampi kierros, aloitetaan vuoron perään.


title: Oware

text: Aloittaja poimii valitsemastaan oman puolen kupista kaikki siemenet ja kylvää ne yksi kerrallaan vastapäivään seuraaviin kuppeihin / koloihin. Jos laudassa on pääty- / varastokupit, ne hypätään yli. Kylvö voi ylettyä ympäri pelilaudan. Tässä tapauksessa kuppi, josta kylvö alkoi hypätään yli.


title: Oware

text: Pelaaja ryöstää vastustajan siemeniä seuraavissa tapauksissa:


title: Oware

text: Pelaaja siirtää ryöstämänsä siemenet eteensä alustalle tai oikeankäden puoleiseen varastokuppiin.


title: Oware

text: Kylvön jälkeen on seuraavan pelaajan vuoro kylvää.


title: Oware

text: Pelin aikana on pakko kylvää kupista, jonka siemenet on ottanut käteensä. Siemeniä ei saa siirtää laskeakseen montako niitä kupissa on. Jos vastustajan kolot tyhjenevät pelin kuluessa, on niihin kylvettävä, jos mahdollista.


title: Oware

text: Peli päättyy seuraavissa tapauksissa:


title: Oware

text: Turnauksissa peliä pelataan yleensä periaatteella paras viidestä. Eli kumpi pelaaja voittaa ensin kolme peliä on voittaja.


title: Martina Ratej

text: Martina Ratej (s. 2. marraskuuta 1981) on slovenialainen keihäänheittäjä.


title: Martina Ratej

text: Ratej karsiutui loppukilpailusta alle 20-vuotiaiden MM-kilpailuissa 2000 ja Göteborgin EM-kilpailuissa 2006. Hän sijoittui toiseksi heittolajien Euroopan talvicupissa Splitissä 2008 Slovenian ennätystuloksella 63,16. Pekingin olympialaisissa hän karsiutui loppukilpailusta.


title: Martina Ratej

text: Ratej saavutti 2009 pronssia Välimeren kilpailuissa Pescarassa tuloksella 59,08 sekä oli yhdestoista Berliinin MM-kilpailuissa ja kahdeksas . Hän voitti Euroopan talviheittocupin maansa tuolloisella ennätyksellä 65,96 Arles'ssa 2010. Hän heitti edelleen voimassa olevan ennätyksensä ja Slovenian ennätyksen 67,16 Dohassa 14. toukokuuta 2010.


title: Martina Ratej

text: Ratej sijoittui seitsemänneksi Barcelonan EM-kilpailuissa 2010 ja Daegun MM-kilpailuissa 2011. Hän voitti Euroopan talviheittocupin Montenegron Barissa 2012 tuloksella 63,59. Hän karsiutui samana vuonna loppukilpailusta Helsingin EM-kilpailuissa ja sijoittui seitsemänneksi Lontoon olympialaisissa. Hän voitti kultaa Mersinin Välimeren kilpailuissa 2013 tuloksella 60,28. Moskovan MM-kilpailuissa 2013 hän karsiutui loppukilpailusta.


title: Martina Ratej

text: Ratej sijoittui 2014 kolmanneksi Euroopan talviheittocupissa Leiriassa ja kuudenneksi Zürichin EM-kilpailuissa. Hän voitti Euroopan talviheittocupin Leiriassa 2015 tuloksella 62,43. Pekingin MM-kilpailuissa 2015 hän karsiutui loppukilpailusta. Seuraavana vuonna hän sijoittui kuudenneksi Amsterdamin EM-kilpailuissa ja karsiutui loppukilpailusta Rio de Janeiron olympialaisissa.


title: Martina Ratej

text: Ratej voitti heittolajien Euroopan talvicupin Las Palmasissa 2017 tuloksella 60,66. Lontoon MM-kilpailuissa 2017 hän sijoittui yhdeksänneksi.


title: Stefan Borgman

text: Stefan Dan Ole Borgman (s. 17. syyskuuta 1965 Sipoo) on suomalainen hiihtosuunnistaja ja viestisuunnistuksen maailmanmestari. IF Sibbo-Vargarnaa edustavaa Borgmania valmensi hänen veljensä Ingemar Borgman.


title: Stefan Borgman

text: Pontalierin MM-kilpailuissa 1992 Borgman voitti viestikultaa ja sijoittui lyhyellä matkalla 17:nneksi. Viestin aloitti Eero Haapasalmi, Borgman hiihtosuunnisti toisen osuuden, Anssi Juutilainen kolmannen osuuden ja Vesa Mäkipää viimeisen osuuden. Pohjoismaiden mestaruuskisoista Borgman voitti hopeaa viestistä vuosina 1987 ja 1989 ja pronssia 1991.


title: Stefan Borgman

text: Suomen-mestaruuskilpailuissa Borgman sai kultaa viestistä vuosina 1989, 1991 ja 1992 sekä hopeaa henkilökohtaisella matkalla 1987.


title: Vanhala

text: Vanhala on suomenkielinen nimi, joka esiintyy sekä sukunimenä että paikannimenä.


title: Alonso Edward

text: Alonso Edward (s. 8. joulukuuta 1989) on panamalainen pikajuoksija.


title: Alonso Edward

text: Edward sai Etelä-Amerikan mestaruuskilpailuissa São Paulossa 2007 pronssia miesten 4 × 400 metrin viestissä ja kultaa alle 20-vuotiaiden 100 metrillä. Vuonna 2008 alle 20-vuotiaiden MM-kilpailuissa hän jäi 100 metrin juoksussa alkueriin. Vuonna 2009 hän voitti Etelä-Amerikan mestaruuskilpailuissa 100 ja 200 metriä.


title: Alonso Edward

text: Berliinin MM-kilpailuissa 2009 Edward juoksi 200 metrillä toiseksi tuloksella 19,81 s. Kilpailun voitti Usain Bolt maailmanennätysajalla 19,19 s. Edwardin aika oli uusi Etelä-Amerikan ennätys ja hänestä tuli nuorin MM-mitalisti miesten 200 metrillä. Hänestä tuli myös Usain Boltin jälkeen toinen alle 20-vuotias, joka on juossut 200 metriä alle 20 sekunnin.


title: Alonso Edward

text: Edward voitti Panamán Keski-Amerikan kisoissa 2010 kultaa 100 metrillä ajalla 10,24. Daegun MM-kilpailuissa 2011 hän selviytyi 200 metrillä loppukilpailuun, jossa hän ei kuitenkaan päässyt maaliin asti. Hän voitti 200 metrin Keski-Amerikan mestaruuden Managuasa 2012. Hänet hylättiin samalla matkalla Lontoon olympialaisten alkueräjuoksussa.


title: Alonso Edward

text: Edward voitti kultaa Keski-Amerikan kisojen 200 metrillä San Joséssa 2013. Moskovan MM-kilpailuissa hän karsiutui saman matkan välierissä. Hän voitti 200 metriä maanosien cupissa 2014 ajalla 19,98 ja sai pronssia Pan-Amerikan kisoissa 2015 ajalla 19,90. Pekingin MM-kilpailuissa 2015 hän sijoittui neljänneksi ajalla 19,87. Rion olympialaisissa 2016 hän oli seitsemäs juosten ajan 20,23. Lontoon MM-kilpailuissa 2017 hän karsiutui 200 metrin alkuerissä.


title: Alonso Edward

text: Edwardilla on Panaman ennätykset 100 metrillä (10,02) ja 200 metrillä (19,81).


title: Herzenin pedagoginen yliopisto

text: Herzenin pedagoginen yliopisto, virallisesti A. I. Herzenille nimetty Venäjän valtion pedagoginen yliopisto () on Pietarissa Venäjällä toimiva korkeakoulu. Yliopisto on nimetty filosofi Aleksandr Herzenin mukaan.


title: Herzenin pedagoginen yliopisto

text: Yliopisto on saanut alkunsa vuonna 1918 perustetusta Pietarin kolmannesta pedagogisesta instituutista. Vuosina 1921–1925 siihen liitettiin joukko opettajankoulutuslaitoksia, joista muodostettiin "Herzenille nimetty Leningradin valtiollinen pedagoginen instituutti" (ven. ЛГПИ им. Герцена, "LGPI im. Gertsena"). Vuonna 1991 instituutti muutettiin yliopistoksi.


title: Herzenin pedagoginen yliopisto

text: Nykyään yliopisto on yksi Venäjän suurimmista. Siihen kuuluu yli 20 tiedekuntaa ja sata ainelaitosta sekä useita täydennyskoulutuslaitoksia, keskuksia ja instituutteja. Asiantuntijoita koulutetaan yli 30 alalla, joihin kuuluu mm. kasvatustiede, luonnontieteet, venäjän kieli ja vieraat kielet, historia ja yhteiskuntatieteet, musiikki ja kuvataiteet. Yliopistossa harjoitetaan myös korkeatasoista tieteellistä tutkimusta.


title: Herzenin pedagoginen yliopisto

text: Herzen-yliopiston vakinainen opettajakunta käsittää yli 1700 henkilöä. Opiskelijoita on noin 20 000. Yliopistoon kuuluu ainutlaatuinen Peräpohjolan kansojen tiedekunta, joka kouluttaa opettajia ja muita asiantuntijoita Venäjän pieniä kansoja varten. Se jatkaa vuonna 1930 perustetun Pohjoisten kansojen instituutin toimintaa. Vuosittain yliopistossa opiskelee yli 500 ulkomaalaista opiskelijaa, joiden joukossa on perinteisesti myös suomalaisia.


title: Herzenin pedagoginen yliopisto

text: Yliopiston päärakennus on Pietarin keskustassa Moikan rantakadulla sijaitseva Razumovskin palatsi.


title: Aila Flöjt

text: Aila Tuulikki Flöjt (o.s. Jaakola, s. 22. syyskuuta 1946) on suomalainen hiihtosuunnistaja ja viestisuunnistuksen maailmanmestari.


title: Aila Flöjt

text: Hyvinkään MM-kilpailuissa 1975 Flöjt voitti viestikultaa ja sijoittui henkilökohtaisella matkalla seitsemänneksi. Viestissä hän hiihtosuunnisti keskimmäisen osuuden Raili Sallisen aloittaessa ja Sinikka Kukkosen lopettaessa viestin. Velingrad MM-kilpailuissa 1977 Flöjt uusi viestikultansa ja sijoittui henkilökohtaisella matkalla viidenneksi. Viestin aloitti Kaija Halonen, Flöjt hiihtosuunnisti toisen osuuden ja Sinikka Kukkonen viimeisen osuuden.


title: Aila Flöjt

text: Hänen miehensä Heikki Flöjt oli ampumahiihdon MM-hopeamitalisti.


title: Eero Haapasalmi

text: Eero Juhani Haapasalmi (s. 29. tammikuuta 1959 Lahti) on suomalainen hiihtosuunnistaja ja viestisuunnistuksen maailmanmestari. Lahden Suunnistajia edustavaa Haapasalmea valmensi Antero Vauhkonen.


title: Eero Haapasalmi

text: Skellefteån MM-kilpailuissa 1990 Haapasalmi sijoittui normaalimatkalla kymmenenneksi ja lyhyellä matkalla 19:nneksi. Pontalierin MM-kilpailuissa 1992 hän voitti viestikultaa ja sijoittui kahdeksanneksi lyhyellä matkalla ja yhdeksänneksi normaalimatkalla. Haapasalmi aloitti viestin, Stefan Borgman hiihtosuunnisti toisen osuuden, Anssi Juutilainen kolmannen osuuden ja Vesa Mäkipää viimeisen osuuden. Val di Nonin MM-kilpailuissa 1994 Haapasalmi sijoittui 17:nneksi normaalimatkalla. Pohjoismaiden mestaruuskilpailuissa Haapasalmi voitti viestihopeaa 1991.


title: Nipsinginoja

text: Nipsinginoja on eräs Limingan lakeuden metsien, soiden ja peltomaiden kautta virtaava, alultaan itsestään syntynyt luonnonoja. Sitä on kanavoitu ja perattu vastaamaan suurten peltoalueiden veto-ojan tarpeita.